open-index/open-wikipedia-markdown huggingface dataset:
কালিন্দী আই

**কালিন্দী আই** বা **কালিন্দ্ৰী আই** () (১৪৮৮ - ১৬২৮) শ্ৰীমন্ত শংকৰদেৱৰ দ্বিতীয়া পত্নী আছিল। পিতৃ আছিল ৰাম ভূঞা। ১৫ বছৰ বয়সত শংকৰদেৱৰ লগত বিয়াত সোমায়। শংকৰদেৱৰ মৃত্যুৰ পাছত ধৰ্মৰ গুৰি ধৰিছিল। এখেতৰ কথা মতে মাধৱদেৱে সুন্দৰীদিয়া সত্ৰ স্থাপন কৰে। নাতিবোৱাৰী কনকলতাক বৰদোৱা থান পুনৰুদ্ধাৰ কৰাৰ বাবে নিৰ্দেশ দিছিল। 
## বিবাহ
শংকৰদেৱ প্ৰথমবাৰ তীৰ্থভ্ৰমণ কৰি ঘূৰি অহাৰ পিছত বুঢ়ীমাক খেৰশুতীয়ে শংকৰদেৱক কৈছিল, “বাপু, তুমি মোৰ বংশধৰ নাতি; আগলৈ সতি সন্ততি নাই, কন্যা এটি জোৰো৷’’ 
শংকৰদেৱে আগতে সূৰ্যৱতী নামে এক কন্যা বিবাহ কৰাইছিল আৰু মনু নামে এটি কন্যাসন্তান জন্ম দি তেওঁৰ মৃত্যু হৈছিল৷ সেয়ে, শংকৰদেৱে পুনৰ সংসাৰ বন্ধনত সোমাবৰ ইচ্ছা নকৰি কৈছিল, “মাতৃ বিবাহ কৰালো গুচিল কৃষ্ণৰ কৃপাহে সি জঞ্জাল নাপাতো আৰু৷’’ কিন্তু পিছত বংশৰ বৃদ্ধ লোকসকল, ভূঞা ৰামখা, ৰূপখা, গাৰ্ভূখা, কেতাই খা আদিক মাতি আনি বুঢ়ীআয়ে কথাটো কোৱাত আৰু সকলোৱে বিবাহত জোৰ দিয়াত শংকৰদেৱ মান্তি হৈ দুকুৰি চৌদ্ধ বছৰ বয়সত পোন্ধৰ বছৰীয়া ’আই’ক বিয়া কৰায়৷ 
## সতি-সন্ততি
কালিন্দী আইৰ তিনিটি পুত্ৰ আৰু এটি কন্যা জন্ম হয়৷ তেওঁলোকৰ নাম, ৰামানন্দ, হৰিচৰণ, কমললোচন আৰু বিষ্ণুপ্ৰিয়া৷ প্ৰথম পুত্ৰ ৰামানন্দৰ জন্মৰ সময়ত শংকৰদেৱ কোমৰাকটাত আছিল আৰু পুত্ৰ জন্মা খবৰ পাই তেওঁ “পাৱে পৰিহৰি কৰোঁহো কাতৰি’’ শীৰ্ষক বৰগীতটো ৰচনা কৰিছিল৷
## গুৰু ভজন
কালিন্দী আয়ে গাৰ্হস্থ্য ধৰ্ম সমাজৰ প্ৰচলিত লোকাচাৰ মানি পালন কৰি আছিল৷ আয়ে ঘৰৰ এচুকত ঘটত আমৰ পাত থৈ ঘৰৰ সুখ-শান্তিৰ বাবে ঘৰ-জেউতিৰ পূজা কৰিছিল৷ মাধবদেৱে এয়া দেখিবলৈ পাই সকলো ভাঙি-চিঙি কলাকটা নৈত উটুৱাই দি সুখ-শান্তি আৰু ঘৰৰ শ্ৰীবৃদ্ধিৰ বাবে কৃষ্ণৰ কৃপাই সকলো৷ তেওঁকহে একান্তমনে পূজিব লাগে৷ আকৌ, মাধবদেৱৰ বুজনিতেই আয়ে শংকৰদেৱক গুৰু মানি শৰণ লৈ “বৈকুণ্ঠৰ বস্তু আমাৰ গোঁসাই’’ বুলি মাতিবলৈ লৈছিল৷
## ধৰ্ম প্ৰচাৰ

কালিন্দী আয়ে শংকৰদেৱৰ মৃত্যুৰ পিছত তেওঁৰ প্ৰচাৰিত নৱবৈষ্ণৱ ধৰ্ম প্ৰচাৰত নেতৃত্ব দিছিল৷ তেওঁ নাতি-বোৱাৰী কনকলতা আইক বৰদোৱাৰ কথা কৈ বৰদোৱা পুনৰুদ্ধাৰৰ বাবে উৎসাহিত কৰিছিল৷ শংকৰদেৱৰ মৃত্যুৰ এবছৰমান পিছত বৰপুত্ৰ ৰামানন্দৰো মৃত্যু হোৱাত কালিন্দী আইৰ কিছু আলাই-আথানি হৈছিল৷ তেতিয়া তেওঁ পাটবাউসী সত্ৰতে আছিল৷ মাধবদেৱ আছিল গণককুছি সত্ৰত৷ পিছত আইৰ কথামতে মাধবদেৱে সুন্দৰীদিয়াত সত্ৰ পাতি থাকিবলৈ লয়৷ তাৰেপৰাই তেওঁ গুৰুপত্নীৰ খা-খবৰ ৰাখিছিল৷ কিন্তু, তাতো অসুবিধা দেখা দিয়াত কালিন্দী আইক সুন্দৰীদিয়ালৈ নি মাধব মৰলৰ মাটিতে ঘৰ সজাই থাকিবলৈ দিয়ে৷ জীৱনৰ শেষ কালছোৱা কালিন্দী আই সুন্দৰীদিয়া সত্ৰতে আছিল৷ সাতকুৰি বছৰ(১৪০) বয়সত আঘোন মাহৰ শুক্লা একাদশী তিথিত আইৰ মৃত্যু হয়৷

## তথ্য সমল

শ্ৰেণী:সংক্ষিপ্ত জীৱনী
শ্ৰেণী:অসমৰ নাৰী
শ্ৰেণী:মহাপুৰুষীয়া ধৰ্মৰ অনুগামী
কুন্দাৰ ভকত

**কুন্দাৰ ভকত** (১৮-১৯ শতিকা) মোৱামৰীয়া সম্প্ৰদায়ৰ কৈৱৰ্তকুলীয়া ভকত আছিল। প্ৰকৃত নাম আছিল লাইমন। কিন্তু কাঠ কুন্দত দিয়া কামত পাকৈত আছিল বাবে কুন্দাৰ ভকত বুলি জনাজাত হৈছিল। মোৱামৰীয়া দমনৰ সময়ত পলাই গৈ ডিব্ৰুগড়ৰ গিনিচুক নামে ঠাইত থাকিবলৈ লয়। তাতে নিজকুলৰ মানুহক শৰণ-ভজন দিয়াৰ অধিকাৰ পায়।
## তথ্য সমল

শ্ৰেণী:সংক্ষিপ্ত জীৱনী
কুলচন্দ্ৰ বসুমতাৰী

**কুলচন্দ্ৰ বসুমতাৰী** (? - ১৯৬৩) এগৰাকী কৃষক নেতা আছিল। গুৱাহাটীৰ ফটাশিল অঞ্চলৰ মানুহ ভাৰতীয় কমিউনিষ্ট পাৰ্টিৰ সদ্স্য হিচাপে জনজাতীয় কৃষকসকলক নিষ্পেষণৰ বিৰুদ্ধে সংগঠিত কৰিছিল। হেমাংগ বিশ্বাসৰ বিখ্যাত কবিতা 'কুল খুৰাৰ চোতাল'ৰ নাম এখেতৰ নামেৰেই ৰখা হৈছিল।
## তথ্য সমল

শ্ৰেণী:সংক্ষিপ্ত জীৱনী
শ্ৰেণী:বড়ো জনগোষ্ঠীৰ ব্যক্তি
কুশৰাম দেৱ

**কুশৰাম দেৱ** (১৭৮০ - ১৮৩৮) আউনীআটী সত্ৰৰ ডেকা অধিকাৰ আছিল। সত্ৰাধিকাৰ পদ্মপাণিদেৱৰ মৃত্যুৰ পাছত ডেকা অধিকাৰ হৈছিল। এখেতৰ দিনতে মানৰ আক্ৰমণত সত্ৰ দাহ হৈছিল। পলাই গৈ প্ৰথমে বালিসত্ৰত আছিলগৈ। ৰংপুৰলৈ গৈ মান সেনাপতি মিঙিমাহা তিলোৱাক দেখা কৰাত তেখেতে যথাযোগ্য সন্মানসহ সত্ৰলৈ ফিৰাই পঠিয়ায়। পাছত ইংৰাজে মানক খেদি পঠিওৱাত কুশৰাম দেৱে ইংৰাজ কমিছনাৰ মেথি চাহাবক দেখা কৰে আৰু সত্ৰৰ প্ৰতি সুবিচাৰৰ আশ্বাস লয়। গুৱাহাটীতে ভৰলুমুখত আমনি সত্ৰ পাতি বহু কাল আছিল। ইয়াতেই তেখেতৰ মৃত্যু হয়। দেশৰ দুৰ্দশাৰ সময়ত কৃতিত্বৰে সত্ৰ পৰিচালনা কৰিছিল।
## তথ্য সমল

শ্ৰেণী:সংক্ষিপ্ত জীৱনী
শ্ৰেণী:সত্ৰাধিকাৰ
কুসুম্বৰ ভূঞা

**কুসুম্বৰ ভূঞা** (? - আন. ১৪৫৬) শ্ৰীমন্ত শংকৰদেৱৰ পিতৃ। সূৰ্যবৰ আৰু খেৰসূতীৰ জ্যেষ্ঠ পুত্ৰ। 'শিৰোমণি ভূঞা' বাব পাইছিল। এখেতৰ প্ৰথমা পত্নী সত্যসন্ধাৰ গৰ্ভত শংকৰদেৱৰ জন্ম হৈছিল। আনগৰাকী পত্নী অনুধৃতিৰ গৰ্ভত জন্ম হৈছিল বনগঞাগিৰী। শংকৰদেৱৰ সাত বছৰ বয়স হোৱাত কুসুম্বৰ ভূঞাৰ মৃত্যু হৈছিল।

## তথ্য সমল

শ্ৰেণী:সংক্ষিপ্ত জীৱনী
শ্ৰেণী:শংকৰদেৱ
কৃষ্ণকান্ত গগৈ হাতীবৰুৱা

**কৃষ্ণকান্ত গগৈ হাতীবৰুৱা** (১৯-২০ শতিকা)ৰ [শিৱসাগৰ[[ অঞ্চলৰ ব্যক্তি। ১৮৮৩ চনত [[কলিকতা[[ত হোৱা শিল্প প্ৰদৰ্শনীত নিজৰ আৱিষ্কৃত [মুগা কাপোৰ বোৱা যন্ত্ৰ সাজি প্ৰদৰ্শন কৰিছিল। পিছলৈ চহ বাগিচাৰ মালিক হৈছিল।
## তথ্য সমল

শ্ৰেণী:সংক্ষিপ্ত জীৱনী
অসম ইতিহাসৰ আদিযুগৰ তাম্ৰ আৰু শিলালিপিৰ তালিকা

ইতিহাস ৰচনাৰ সমল হিচাপে তাম্ৰ আৰু শিলালিপি সমূহৰ গুৰুত্ব আছে। অসমত বৰ্তমানলৈ ঊনচল্লিছখন লিপি আৱিষ্কৃত হৈছে। এই তালিকাত উদ্ধাৰ হোৱা শিলা আৰু তাম্ৰলিপিসমূহৰ তালিকা কৰি ৰখা হৈছে।

## আলোক-চিত্ৰ

File:Nidhanpur Inscription of Bhaskar Varman.jpg|ভাস্কৰ বৰ্মণৰ নিদনপুৰ শিলালিপি
File:Seal of Bhaskar Varman Found at Nalanda dated 643 A.D.jpg|ভাস্কৰ বৰ্মণৰ মোহৰ সম্বলিত শিলালিপি, নালন্দা (৬৪৩ খ্ৰী.)
Image:Kanai_Baraxiboa_rock_inscription.png|*Kanai-boroxiboa* rock inscription, 1207 CE, shows proto-Assamese script.
Image:Kamarupa-inscriptions-findspots.png|The findspots of inscriptions associated with the Kamarupa kingdom give an estimate of its geographical location and extent.


## তথ্য সংগ্ৰহ

## সহায়ক গ্ৰন্থপঞ্জী

* 
* 
* 

শ্ৰেণী:অসমৰ ইতিহাস
শ্ৰেণী:অসম সম্পৰ্কীয় তালিকা
খগেন্দ্ৰনাথ নাথ

**খগেন্দ্ৰনাথ নাথ** (২০ শতিকা)ৰ গোৱালপাৰা অঞ্চলৰ মানুহ। ভাৰতীয় মুক্তি আন্দোলনৰ তেওঁ অন্যতম যুঁজাৰু আছিল। তেওঁ ১৯২১ চনত বিদ্যালয় এৰি ভাৰতৰ স্বাধীনতাৰ বাবে অসহযোগ আন্দোলনত যোগ দিছিল। ইয়াৰ বাবে তেওঁ গ্ৰেপ্তাৰ হ'ব লগা হৈছিল। ইয়াৰ পিছত ১৯২৬ চনৰ পাণ্ডু কংগ্ৰেছত স্বেচ্ছাসেৱক হিচাপে অংশগ্ৰহণ কৰিছিল আৰু ১৯২৮ চনত কলিকতা কংগ্ৰেছত গোৱালপাৰাক প্ৰতিনিধিত্ব কৰিছিল। ১৯৩০ চনত তেৰ মাহৰ বাবে খগেন্দ্ৰনাথ নাথক কাৰাবাসলৈ প্ৰেৰণ কৰা হৈছিল। ১৯৪২ চনত ভাৰত ত্যাগ আন্দোলনতো তেওঁ এবছৰ কাৰাদণ্ড ভুগিব লগা হৈছিল। খগেন্দ্ৰনাথ নাথ ১৯৪৫ চনৰপৰা ১৯৫২ চনলৈ গোৱালপাৰা জিলা কংগ্ৰেছৰ সভাপতি হিচাপে কাৰ্যনিৰ্বাহ কৰিছিল।

## তথ্য সংগ্ৰহ

শ্ৰেণী:অসমৰ স্বাধীনতা সংগ্ৰামী
শ্ৰেণী:সংক্ষিপ্ত জীৱনী
খৰ্গেশ্বৰ তালুকদাৰ

**খৰ্গেশ্বৰ তালুকদাৰ** ( জন্ম : ২৩ জুন ১৯৫৯-১০ ডিচেম্বৰ ১৯৭৯) ৰ জন্ম হৈছিল অবিভক্ত কামৰূপ জিলা আৰু বৰ্তমানৰ বৰপেটা জিলাৰ ভৱানীপুৰ অঞ্চলৰ উজান বৰবৰী গাঁৱত। তেওঁ অসম আন্দোলনৰ প্ৰথম শ্বহীদ। তেওঁৰ পিতৃ আছিল গৌৰীকান্ত তালুকদাৰ আৰু মাতৃ সাবিত্ৰীবালা। খৰ্গেশ্বৰ তালুকদাৰ সদৌ অসম ছাত্ৰ সন্থাৰ সক্ৰিয় কৰ্মী আছিল। অসম আন্দোলনৰ আৰম্ভণি কালতে ১৯৭৯ চনৰ ১০ ডিচেম্বৰ তাৰিখে লোকসভা নিৰ্বাচনৰ মনোনয়ন পত্ৰ দাখিলত বাধা দিবলৈ গৈ পুলিচৰ গুলীত তেওঁ নিহত হৈছিল। মৃত্যুৰ সময়ত খৰ্গেশ্বৰ তালুকদাৰ আছিল সৰুপেটাৰ বি.এইচ.বি. মহাবিদ্যালয়ৰ প্ৰাক-বিশ্ববিদ্যালয়ৰ দ্বিতীয় বাৰ্ষিকৰ ছাত্ৰ। 

## তথ্য সমল

## বাহ্যিক সংযোগ
* Assam's National Register Of Citizens - Why Final List Is An Insult To The Sacrifice Of 'Martyrs'
শ্ৰেণী:সংক্ষিপ্ত জীৱনী
শ্ৰেণী:অসম আন্দোলন
শ্ৰেণী:অসমৰ ব্যক্তি
শ্ৰেণী:কেৱল অসমীয়া ৱিকিপিডিয়াত উপলব্ধ প্ৰবন্ধ
খৰচিং তেৰাং

**খৰচিং তেৰাং**(১৯০৬-১৯৫৫)ৰ জন্ম ডিফু চহৰৰ নিকটৱৰ্তী ৰংলংচ’ গাঁৱত। স্কুলীয়া শিক্ষাৰ ফালৰ পৰা গোলাঘাট এম.ভি.স্কুলৰ পৰা প্ৰথম মানতে শিক্ষা সাং কৰি খৰচিং তেৰাঙে ব্যৱসায় আৰম্ভ কৰে। তেওঁৰ পিতৃ আছিল চাৰইক। চাৰইক পেছাত মৌজাদাৰ আছিল। দেউতাকৰ মৃত্যুৰ পিছত খৰচিং তেৰাং দেউতাকৰ পদত অধিষ্ঠিত হয়। কাৰ্বিসকলৰ বাবে সুকীয়া জিলাৰ দাবীদাৰ সকলৰ ভিতৰত খৰচিং তেৰাং অন্যতম আছিল। তেওঁলোকৰ এই দাবীৰ ফলস্বৰূপেই ১৯৫১ চনত সংযুক্ত উত্তৰ কাছাৰ আৰু মিকিৰ পাহাৰ জিলা গঠিত হয়। খৰচিং তেৰাং সংযুক্ত উত্তৰ কাছাৰ আৰু মিকিৰ পাহাৰ জিলাৰ প্ৰথম মুখ্য কাৰ্যপালিকা আছিল। তেওঁ ১৯৪৭ চনৰপৰা অসম ব্যৱস্থাপক সভাৰ সভ্যও আছিল। ২৮ নবেম্বৰ ১৯৫৫ চনত শ্বিলঙত খৰচিং তেৰাঙৰ মৃত্যু হয়

## তথ্য সমল

শ্ৰেণী:সংক্ষিপ্ত জীৱনী
খামুন ৰাজমন্ত্ৰী ফুকন

**খামুন ৰাজমন্ত্ৰী ফুকন** আহোম ৰাজশাসনৰ ৰাজমন্ত্ৰী আছিল। তেওঁ আহোম ৰজাঘৰৰ নাওবৈচা ফুকন-ও আছিল। তেওঁৰ দুই জীয়ৰীৰ ডাঙৰ জনীক আহোম ৰজা জয়দ্ধজ সিংহই বৰকুঁৱৰী আৰু সৰুজনীক পৰ্বতীয়া কুঁৱৰী কৰি চপাই লৈছিল। সেই কাৰণতেই জয়দ্ধজ সিংহই খামুন ৰাজমন্ত্ৰী ফুকনক ৰাজমন্ত্ৰীও পাতিছিল। খামুন ৰাজমন্ত্ৰী ফুকন ‘গড়গঞা শহুৰ’ নামেৰেও জনাজাত আছিল। ১৯৬৩ চনত মীৰজুমলাৰ অসম আক্ৰমণৰ সময়ত আহোম ৰজা আৰু মোগলৰ মাজত ঘিলাজাৰি ঘাটত হোৱা সন্ধিপত্ৰত খামুন ৰাজমন্ত্ৰী ফুকনে চহী কৰিছিল। জয়দ্ধজ সিংহৰ মৃত্যুৰ পিছত নিজে বা নিজৰ পৰিয়ালৰ কোনো লোকক আহোম স্বৰ্গদেউ পতাৰ অভিসাৰত তেওঁ লিপ্ত হৈছিল। সেই দোষতে ৰজা চক্ৰদ্ধজ সিংহই খামুন ৰাজমন্ত্ৰী ফুকন আৰু তেওঁৰ সমগ্ৰ পৰিয়ালৰ নিধন কৰিছিল। 
## তথ্য সমল

শ্ৰেণী:সংক্ষিপ্ত জীৱনী
খীৰা মৰল

**খীৰা মৰল**(১৬-১৭ শতিকা)ৰ প্ৰকৃত নাম আছিল ক্ষীৰদ সিং চৌধুৰী। বৰপেটাৰ সুন্দৰীদিয়াত তেওঁৰ জন্ম হৈছিল। তেওঁৰ দেউতাক আছিল বিজয় সিংহ। তেওঁ সুন্দৰীদিয়া অঞ্চলৰ মণ্ডল থকা হেতুকে সকলোৱে তেওঁক খীৰা মৰল বুলিয়েই জানিছিল। খীৰা মৰল শ্ৰীমন্ত শংকৰদেৱৰ ওচৰত শৰণ লৈছিল। সুন্দৰীদিয়ালৈ মহাপুৰুষ শ্ৰীশ্ৰী মাধৱদেৱ আহোঁতে তেৱেঁই মহাপুৰুষজনাৰ বাসস্থানৰ ব্যৱস্থা কৰি দিছিল। পিছলৈ সুন্দৰীদিয়া সত্ৰ খীৰা মৰলৰ মাটিতেই স্থাপন কৰা হৈছিল। সুন্দৰীদিয়া সত্ৰৰ ভকতসকলৰ বাবে প্ৰয়োজনীয় চাউল, খৰি আদি তেওঁ নিয়মীয়াকৈ যোগান ধৰিছিল। আতিৰাম বৰুৱা, প্ৰসন্নলাল চৌধুৰী খীৰা মৰলৰ উত্তৰ পুৰুষ। 
## তথ্য সমল

শ্ৰেণী:সংক্ষিপ্ত জীৱনী
খেৰসূতী

**খেৰসূতী** বা **খেৰশুতী** আই () শ্ৰীমন্ত শংকৰদেৱৰ আইতাক আছিল। শংকৰদেৱৰ মাতৃ কম বয়সতে ঢুকোৱাত তেওঁক ডাঙৰ-দীঘল কৰাত খেৰশুতীৰ যথেষ্ট অৱদান আছিল৷
## সংক্ষিপ্ত জীৱনী
খেৰশুতীৰ পিতৃৰ নাম আছিল ৰাম চৌধাৰী আৰু মাতৃৰ নাম আছিল জয়ন্তী৷ জয়ন্তীয়ে প্ৰসৱ কালত শোৱা পাটী এৰি খেৰৰ শয্যা কৰি শুই তাতে প্ৰসৱ কৰিছিল বাবে জন্ম পোৱা কন্যা সন্তানটিৰ নাম ৰাখিছিল খেৰশুতী বা কোনো কোনোৰ মতে খেৰসূতী৷ ৰাজধৰৰ আন তিনিটি পুত্ৰ জয়ন্তা, মাধৱ আৰু হলায়ুধলৈ খেৰশুতীৰ তিনিগৰাকী ভগ্নী বিয়া কৰোৱা হয়৷ অসমৰ বাৰভূঞা পৰিয়ালৰ “ৰাজধৰ’’ৰ পুত্ৰ আছিল সূৰ্যবৰ৷ নিঃসন্তান ৰাজধৰে সূৰ্যক আৰাধনা কৰি পুত্ৰলাভ কৰিছিল বাবে সেই পুত্ৰৰ নাম সূৰ্যবৰ ৰাখিছিল৷ যৌৱন কাল পোৱাত সূৰ্যবৰৰ খেৰশুতীৰ সৈতে বিয়া হয়৷ সূৰ্যবৰৰ সৈতে বিবাহ হোৱাৰ বহুদিন পাছলৈ খেৰশুতীৰো কোনো সন্তান নোহোৱাত অনেক দান-দক্ষিণা কৰাৰ অন্তত আহিন মাহৰ এদিন যোৱাত শুক্লা দশমীত শুক্ৰবাৰে কুসুম্বৰৰ জন্ম হয়৷ কুসুম্বৰ যৌৱনপ্ৰাপ্ত হোৱাত অনিৰুদ্ধ আৰু সৰ্বস্বতীৰ কন্যা সত্যসন্ধাৰ সৈতে বিবাহ হয়৷ বহুদিন সন্তান হীন হৈ থকা দেখি তেওঁ শান্তি অনুষ্যতি নামে আন এগৰাকী কন্যাও বিয়া কৰাইছিল যদিও শিৱক আৰাধনা কৰাৰ পাছত সত্যসন্ধা গৰ্ভৱতী হয় আৰু কাতি মাহৰ সংক্ৰান্তি, বৃহস্পতিবাৰে, পূৰ্ণিমা তিথিত শ্ৰৱণা নক্ষত্ৰত (১৩৭১ শকত) শংকৰদেৰ জন্ম হয়৷ শংকৰদেৱৰ জন্মৰ কিছুকাল পিছতে পিতৃ কুসুম্বৰৰ মৃত্যু হয় আৰু মাক সত্যসন্ধা স্বামীৰ সৈতে সতী হয়৷ কোনো কোনোৰ মতে শংকৰদেৱৰ জন্মৰ পোন্ধৰ দিন পাছত প্ৰসূতা ৰোগত তেওঁৰ মৃত্যু হয়৷ 

শংকৰদেৱে বাৰ বছৰ বয়সলৈ পঢ়া-শুনা নকৰি উমলি ফুৰা বাবে খেৰশুতীয়ে এদিন কিছু খং আৰু বুজনি দি গুৰু মহেন্দ্ৰ কন্দলিৰ টোলত নাম লগাই দিছিল৷ তাৰপিছতো শংকৰদেৱৰ লৰালিকালৰ পথ-প্ৰদৰ্শকৰূপে খেৰশুতী আইৰ ভূমিকা আছিল৷ তেওঁ সূৰ্য ভূঞাৰ কন্যা সূৰ্যৱতীক শংকৰদেৱলৈ খোজা-বঢ়া কৰি বিয়া কৰাই দিছিল৷ সূৰ্যৱতীৰ মৃত্যুৰ পাছত প্ৰথমবাৰ তীৰ্থ ভ্ৰমণলৈ গৈ উভতি অহালৈ আইতাক খেৰশুতী জীয়াই আছিল আৰু তীৰ্থভ্ৰমণৰ পৰা ৰাতি উভতি অহা শংকৰদেৱৰ মাত শুনি উজুতিত আঁঠুমূৰ ভাঙি “মোৰ বাপু’’ বুলি সাৱটি ধৰিছিলহি৷ তেওঁ শংকৰদেৱক পুনৰবিবাহ কৰোৱাৰ বাবে জোৰ দিছিল যদিও শংকৰদেৱে সেই কথা ৰখা নাছিল৷ ইয়াৰ কিছুবছৰ পাছতে আইতাক খেৰশুতীৰ মৃত্যু হয়৷ পিছত জয়ন্তা, মাধব আৰু পৰিয়ালৰ আন আন সদস্যৰ অনুৰোধত অনিচ্ছাস্বত্বেও বংশ ৰক্ষাৰ বাবে তেওঁৰ দুকুৰি চৌদ্ধ বছৰ বয়সত পুনৰ কালিন্দী আইক বিবাহ কৰায়৷

## তথ্য সমল

শ্ৰেণী:সংক্ষিপ্ত জীৱনী
শ্ৰেণী:শংকৰদেৱ
শ্ৰেণী:মহাপুৰুষীয়া ধৰ্মৰ অনুগামী
তিলক হাজৰিকা

**তিলক হাজৰিকা** অসমৰ এজন আগশাৰীৰ সাংবাদিক আৰু সাহিত্যিক। তেখেতে প্ৰায় ৬০ বছৰ ধৰি সংবাদ মাধ্যমৰ লগত জড়িত হৈ আছিল।

## জন্ম আৰু বাল্যকাল
তেখেতৰ জন্ম হয় ১৯২১ চনৰ ৩ অক্টোবৰত, অসমৰ নগাঁও জিলাৰ কলিয়াবৰৰ সোণাৰী গাঁৱত। পিতৃৰ নাম ঈশধৰ হাজৰিকা।

## শিক্ষাজীৱন
১৯৪১ চনত কলিয়াবৰ উচ্চ ইংৰাজী বিদ্যালয়ৰ পৰা প্ৰৱেশিকা পৰীক্ষাত উত্তীৰ্ণ হৈ তেখেতে নগাঁও মহাবিদ্যালয়ত নাম ভৰ্তি কৰে আৰু তাৰ পৰাই স্নাতক ডিগ্ৰী লাভ কৰে।

## কৰ্মজীৱন
স্নাতক হৈয়েই হাজৰিকা দেৱে নগাৱৰ কুঁৱৰীটোল উচ্চ মাধ্যমিক বিদ্যালয়ত শিক্ষকতা আৰম্ভ কৰে। ১৯৫১ চনত তেখেতে নতুন অসমীয়া কাকতত উপ-সম্পাদক হিচাপে যোগদান কৰি, তাৰ পাছত ক্ৰমান্বয়েঅসম বাণী, সাদিন, প্ৰতিদিন আদি কাকত সম্পাদক ৰূপে কাৰ্যনিৰ্বাহ কৰে।

## সাহিত্য কৃতি
* আড্ডা -১৯৫৮ ( হাস্যৰসাত্মক)
* কত কথা - ১৯৬০
* আবেলিৰ ছাঁ- ২০০০ ( আত্মকথা)

## সন্মান
* "ফণীশ্বৰ নাথ ৰেণুৰ শ্ৰেষ্ঠ কাহিনী"-ৰ বাবে ১৯৯৬ চনত সাহিত্য অকাডেমিৰ অনুবাদ বঁটা

## মৃত্যু
২০১৬ চনৰ ২২ অক্টোবৰ তাৰিখে গুৱাহাটীৰ জিএনআৰচি চিকিৎসালয়ত পুৱা তেওঁ শেষ নিশ্বাস ত্যাগ কৰে।

## তথ্য সংগ্ৰহ

শ্ৰেণী:অসমৰ ব্যক্তি
শ্ৰেণী:মৃত ব্যক্তি
শ্ৰেণী:অসমীয়া সাহিত্যিক
শ্ৰেণী:অসমৰ সাংবাদিক
শ্ৰেণী:সাহিত্য অকাডেমি অনুবাদ বঁটা বিজয়ী
লক্ষ্মীৰাম বৰুৱা

"লক্ষ্মীৰাম বৰুৱা" অসমৰ এগৰাকী সংগীতজ্ঞ আৰু সাহিত্যিক। তেখেত আধুনিক অসমীয়া সংগীতৰ বিজ্ঞানসন্মত অধ্যয়নৰ বাটকটীয়া স্বৰূপ আছিল। 
 
## জন্ম আৰু বাল্যকাল
উত্তৰ গুৱাহাটীৰ শিলসাঁকোত বেথাৰাম বৰুৱাৰ ঔৰষত আৰু সেউতী বৰুৱানীৰ গৰ্ভত লক্ষ্মীৰাম বৰুৱাৰ জন্ম হয়। সৰুকালতেই তেঁও মাক দেউতাকক হেৰুৱাব লগা হৈছিল।

## সংগীত সাধনা
আধুনিক অসমীয়া সংগীতৰ বিজ্ঞানসন্মত অধ্যয়নৰ বাটকটীয়া লক্ষ্মীনাথ বৰুৱাই বান ৰংগমঞ্চৰ সংগীত অধ্যাপক হিচাপে কৰ্মনিৰ্বাহ কৰিছিল। ১৯০৯ চনত তেখেতৰ সংগীত বিষয়ক প্ৰথম পুথি "সঙ্গীত-কোষ" প্ৰকাশ পায়। জাতীয় সংগীত, বিবিধ সংগীত আৰু পুৰণি সংগীত নামেৰে তিনিটা শিতানত এই পুথিত  ৪২২ টা গীত সন্বিবিষ্ট কৰা হৈছে, আৰু লগতে গীতসমূহৰ ৰাগ আৰু তালো উল্লেখ কৰা হৈছে।বৰুৱাদেৱে অসমৰ থলুৱা গীত-মাতো ছপা আকাৰে প্ৰকাশ কৰিছিল।

## সাহিত্য কৃতি
বৰুৱাদেবৰ ৰচনাৱলী মূলত: সংগীত সম্বন্ধীয়। তেখেতৰ ৰচিত পূথি সমূহ হ'ল 
*সংগীত কোষ - ১৯০৯ চন
*সংগীত সাধনা- ১৯১০ চন
*শিক্ষা সহচৰ- ( ছাত্ৰ-ছাত্ৰীৰ বাবে তৈয়াৰ কৰা থলুৱা গীতৰ স্বৰলিপিৰ সংকলন। ইয়াত বৰুৱাৰ বাদেও আন লোকৰ ৰচনা আছে)
 
উষা আলোচনীত প্ৰকাশিত সংগীত বিষয়ক প্ৰৱন্ধ
*নানাবিধ সাংগীতিক ব্যাখ্যা
*বাদ্য যন্ত্ৰাদিৰ কথা
*মাৰ্গ আৰু দেশী সংগীত
*গায়ক আৰু বাদক

## তথ্য সংগ্ৰহ

শ্ৰেণী:অসমীয়া প্ৰবন্ধকাৰ
অমৃতভূষণ দেৱ অধিকাৰী

**অমৃতভূষণ দেৱ অধিকাৰী** এজন অসমীয়া সাহিত্যিক। তেখেত ১৯২৩ চনত যোৰহাটত অনুষ্ঠিত হোৱা অসম সাহিত্য সভাৰ পঞ্চম অধিবেশনৰ সভাপতি আছিল। ১৯শ শতিকাৰ শেষৰ ফালে গোৱালপাৰাত বাংলা ভাষাৰ প্ৰচলনৰ বাবে কৰা ষড়যন্ত্ৰক বাধা দিয়া ব্যক্তিসকলৰ ভিতৰত তেখেত অন্যতম আছিল।

## জন্ম
অমৃতভূষণ দেৱ অধিকাৰীয়ে ১৮৫৮ চনত গোৱালপাৰাৰ দলগোমা সত্ৰত জন্মগ্ৰহণ কৰে। তেখেতৰ পিতৃ আছিল কণ্ঠভূষণ দেৱ অধিকাৰী আৰু মাতৃ আকাশীলতা। তেওঁলোকৰ পূৰ্বপুৰুষ ৰামচৰণ ঠাকুৰৰ তৃতীয় পুত্ৰ নৰহৰিদেৱে দলগোমাত সত্ৰ স্থাপন কৰিছিল৷ নৰহৰিৰ ষষ্ঠ পুত্ৰ আছিল কণ্ঠভূষণ দেৱ অধিকাৰী৷ এই কণ্ঠভূষণৰেই পুত্ৰ আছিল অমৃত ভূষণ দেৱ অধিকাৰী 
অমৃত ভূষণৰ সৰুতেই পিতৃ বিয়োগ হয়। সেয়ে ককায়েক ৰাজেন্দ্ৰ ভূষণে তেওঁৰ পঢ়া-শুনাৰ দায়িত্ব লৈছিল৷

## শিক্ষা আৰু কৰ্মজীৱন
তেখেতে ককায়েক ৰাজেন্দ্ৰ ভূষণৰ আশ্ৰয়ত থাকি শিক্ষা আৰম্ভ কৰে। তেওঁ জন্মস্থান গোৱালপাৰাতে স্কুলীয়া শিক্ষা আৰম্ভ কৰে৷ দ্বিতীয় বিভাগত এণ্ট্ৰেন্স পৰীক্ষাত উত্তীৰ্ণ হোৱাৰ পিছত উচ্চ শিক্ষাৰ বাবে কলিকতালৈ যায় আৰু জেনেৰেল এছেম্বলি ইনষ্টিটিউছনত (বৰ্তমানৰ স্কটিছ চাৰ্ছ) ভৰ্তি হয়। কিন্তু বি.এ. পৰীক্ষালৈ অলপ দিন বাকী থাকোঁতেই ককায়েকৰ মৃত্যু হোৱাত তেখেত ঘৰলৈ উভতি আহে।

ঘৰলৈ আহি তেখেতে যোৰহাট বেজবৰুৱা হাইস্কুলত সহকাৰী শিক্ষকৰ পদত নিযুক্ত হয়। তাৰ কিছুদিন পিছত গৌৰীপুৰত হাইস্কুল এখন স্থাপন হোৱাত তেখেতে প্ৰভাত চন্দ্ৰ বৰুৱাৰ আমন্ত্ৰণক্ৰমে আহি বিদ্যালয়খনৰ প্ৰধান শিক্ষকৰ পদত যোগদান কৰে।

## সাহিত্যিক জীৱন
অমৃতভূষণ দেৱ অধিকাৰীযে লিখা নানা বিষয়ৰ প্ৰবন্ধ-পাতি বাঁহী, আৱাহন আদি আলোচনীত প্ৰকাশ পাইছিল। বৈষ্ণৱ সাহিত্যৰ লগতে সংস্কৃত সাহিত্যৰ তেখেত সুপণ্ডিত আছিল। ১৯১১ চনত তেখেতৰ "শ্ৰীমন নামঘোষা" নামৰ গ্ৰন্থ প্ৰকাশ পায়। এইখন আছিল মাধৱদেৱৰ নামঘোষাৰ সৰল ব্যাখ্যা। মাধৱদেৱৰ "ভক্তি ৰত্নাৱলী"ৰ আধাৰতো তেখেতে এখন গ্ৰন্থ লিখিছিল যদিও প্ৰকাশ নহ'ল। 
তেখেতে ১৯২৩ চনৰ ৩১ মাৰ্চ আৰু ১ এপ্ৰিলত যোৰহাটত অনুষ্ঠিত অসম সাহিত্য সভাৰ পঞ্চম অধিবেশনত সভাপতিত্ব কৰিছিল।

## মৃত্যু
অমৃতভূষণ দেৱ অধিকাৰীয়ে ১৯৪২ চনত মৃত্যুবৰণ কৰে।

## তথ্যসূত্ৰ


শ্ৰেণী:অসমীয়া প্ৰবন্ধকাৰ
শ্ৰেণী:অসম সাহিত্য সভাৰ সভাপতি
শ্ৰেণী:অসমৰ ব্যক্তি
শ্ৰেণী:সাহিত্যিক
শ্ৰেণী:মৃত ব্যক্তি
কেতেকী

কেতেকী (, বৈজ্ঞানিক নাম: *Cuculus micropterus*) কুকুলিফৰমছ (Cuculiformes) বৰ্গৰ অন্তৰ্ভুক্ত কুলিজাতীয় এবিধ চৰাইৰ প্ৰজাতি। ই অকলশৰীয়াকৈ থকা লাজকুৰীয়া (solitary and shy ) বিধৰ চৰাই। এই চৰাইবিধ এছিয়াৰ পাকিস্তান, ভাৰত, শ্ৰীলংকা, ইণ্ডোনেছিয়া তথা চীন আৰু ৰাছিয়ালৈকে পোৱা যায়।

## বিৱৰণ

কেতেকীৰ দেহ মজলীয়া আকাৰৰ। মতা আৰু মাইকী চৰাই দেখিবলৈ সাধাৰণতে একে হয়। দেহৰ ওপৰৰ অংশ মুগা বৰণীয়া, তললৈ ডাঠ ক’লা। নেজত গাঢ় মুগা বৰণ আৰু আগটো বগা বৰণৰ হোৱা দেখা যায়। কেতেকী পোৱালিৰ মূৰৰ ওপৰ অংশ আৰু ডিঙি বগা বৰণৰ হয়। চকুৰ মণি মুগা বা হালধীয়া ৰঙৰ হোৱা দেখা যায়।

কেতেকী চৰায়ে প্ৰজননৰ সময়ত ইটোৱে সিটোক মাতি থকা প্ৰায়ে শুনা যায়

কেতেকী চৰাইৰ প্ৰধান খাদ্য হ’ল নোমাল বিছা বা পলু, পোক-পতংগ আৰু ফল-মূল। ইহঁতে সাধাৰণতে গছৰ ওপৰৰ স্তৰত (upper canopy) খাদ্য খায়।

## বিতৰণ
কেতেকী চৰাই সমগ্ৰ এছিয়াত বহুলভাৱে বিস্তৃত। ইঁহতে সাধাৰণতে পৰ্ণপাতী আৰু চিৰসেউজীয়া বনাঞ্চলত বসবাস কৰে।
## আচৰণ
কেতেকীয়ে আনৰ বাহত কণী পাৰে। ই সাধাৰণতে কাউৰী আৰু Drongo ৰ বাহত কণী পাৰে বুলি জনা যায়। এই চৰাই বিধৰ প্ৰজননৰ সময় স্থানভেদে বেলেগ বেলেগ হোৱা দেখা যায়। উদাহৰণ স্বৰূপে ই চীনত মে-জুলাই, ভাৰতবৰ্ষত মাৰ্চ-আগষ্ট, ম্যনমাৰত জানুৱাৰী-জুন মাহত প্ৰজনন কৰে বুলি জনা যায়।

## তথ্যসূত্ৰ

## অন্যান্য উৎস
* Sankar,K (1993) The Indian Cuckoo (*Cuculus micropterus micropterus* Gould) in Sariska Tiger Reserve, Rajasthan. J. Bombay Nat. Hist. Soc. 90(3):512
* Hewetson, C. E. (1956) Observations on the bird life of Madhya Pradesh. J. Bombay nat. Hist. Soc. 53(4):627

## বহিঃসংযোগ
* The Internet Bird Collection
*Images at ADW

শ্ৰেণী:কুলি
শ্ৰেণী:অসমৰ চৰাই
এমাজন (কোম্পানী)

আমেৰিকা যুক্তৰাষ্ট্ৰৰ **আমাজ’ন ডট কম** হৈছে পৃথিৱীৰ সকলোতকৈ ডাঙৰ বহুজাতিক ই-বাণিজ্য প্ৰতিষ্ঠান। ইয়াৰ মুখ্য কাৰ্যালয় যুক্তৰাষ্ট্ৰৰ চিয়াট্টল, ৱাচিংটনত। প্ৰথমে নিজৰ ৱেবচাইটৰ যোগেদি কিতাপ বিক্ৰীৰে নিজৰ ব্যৱসায় আৰম্ভ কৰা আমাজ’ন ডট কমে পাছলৈ চফটৱেৰ, গেমছ, ইলেকট্ৰনিকচ সঁজুলি, এম পি থ্ৰী ডাউনলোড, ঘৰুৱা আচবাব, গহণা আদি সকলো প্ৰকাৰৰ বস্তু নিজৰ ৱেবচাইটত উপলভ্য কৰে। এমাজ’নে ই-কিতাপ (ই-বুক) পঢ়িবলৈ কিণ্ডল নামৰ সঁজুলি বিধ মুকলি কৰে। তদুপৰি আমাজ’ন ডট কমৰ এচিয়াৰ দেশসমূহৰ বাবে ক্লাউড তথ্য সংৰক্ষণ ব্যৱস্থাও আছে (Cloud Based Storage)।

আমেৰিকা যুক্তৰাষ্ট্ৰত প্ৰতিমাহে প্ৰায় ৬৫ নিযুত মানুহে আমাজ’ন ডট কমৰ পৰা বজাৰ কৰে, বৰদিনৰ সময়ত এই পৰিসংখ্যা আৰু অধিক বৃদ্ধি হোৱা দেখিবলৈ পোৱা যায়।

## অৱস্থানসমূহ
আমাজ’নৰ কাৰ্যালয়সমূহ, গ্ৰাহক সেৱা কেন্দ্ৰসমূহ আৰু চফ্টৱেৰ বিকাশ কেন্দ্ৰসমূহ উত্তৰ আমেৰিকা, লেটিন আমেৰিকা, ইউৰোপ, আফ্ৰিকা আৰু এচিয়াৰ বিভিন্ন স্থানত আছে।

### মুখ্য কাৰ্যালয়সমূহ

কোম্পানীটোৰ গোলকীয় মুখ্য কাৰ্যালয় চিয়াট্টলৰ "চাউথ লেক ইউনিয়ন"ত আছে। আনহাতেদি ইয়াৰ ইউৰোপীয় মুখ্য কাৰ্যালয় আছে লাক্সেমবাৰ্গৰ ৰাজধানী লাক্সেমবাৰ্গ মহানগৰীত। তদুপৰি আমাজ’নৰ মায়ামি আৰু ফ্ল’ৰিডাত দুটা কাৰ্যালয় আছে।

### চফ্টৱেৰ বিকাশ কেন্দ্ৰসমূহ
যদিও আমাজ’নৰ চফ্টৱেৰ বিকাশৰ অধিকাংশ কাম চিট্টলতে হয় তথাপিও গোটেই বিশ্বজুৰি আমাজ’নৰ কেইবাটাও চফ্টৱেৰ বিকাশ কেন্দ্ৰ আছে। এইসমূহ আমাজ’নৰ অধীনস্থ সংস্থা এ2জেডে তদাৰক কৰে।
*উত্তৰ আমেৰিকা
**যুক্তৰাষ্ট্ৰ: কেম্ব্ৰিজ, মেছাচুচেট; ছাৰ্লেষ্ট’ন, দক্ষিণ কেৰ’লিনা; কুপেৰটিন’, কেলিফ’ৰ্নিয়া; অৰেঞ্জ কাণ্ট্ৰি, কেলিফ’ৰ্নিয়া; ছান ফ্ৰান্সিস্ক, কেলিফ’ৰ্নিয়া; ছান লুই অ’বিচপ’, কেলিফ’ৰ্নিয়া; , চিয়াট্টল, ৱাচিংটন; আৰু টেম্পে, এৰিজ’না
**কানাডা: ভেংক’ভাৰ, ব্ৰিটিছ কলম্বিয়া আৰু অণ্টেৰিঅ’
*ইউৰোপ
**যুক্তৰাজ্য: শ্ল’ঘ (ইংলেণ্ড), লণ্ডন (ইংলেণ্ড) আৰু এডিনবাৰ্গ (স্কটলেণ্ড), ডবলিন (আয়াৰলেণ্ড)
**ৰোমানিয়া: Iaşi
*এচিয়া
**ভাৰত: বাংগালুৰু, চেন্নাই, আৰু হাইদৰাবাদ
**জাপান: শিবুয়া, ট’কিঅ’
**চীন: বেইজিং
*আফ্ৰিকা
**দক্ষিণ আফ্ৰিকা: কেপ টাউন

### গ্ৰাহক সেৱা কেন্দ্ৰ সমূহ
*যুক্তৰাষ্ট্ৰ: কেন্নেৱিক, ৱাচিংটন; হানিংটন, পশ্চিম ভাৰ্জিনিয়া; গ্ৰেণ্ড ফৰ্কচ, উত্তৰ ডাক’টা; ৱিনচেষ্টাৰ, কেনাটকি
*ভাৰত: হায়দৰাবাদ
*দক্ষিণ আফ্ৰিকা: কেপ টাউন
*ফিলিপাইনচ: Convergys Cebu, Convergys Bacolod
*চীন: চেংডু
*জাৰ্মানী: বাৰ্লিন
*আয়াৰলেণ্ড: কৰ্ক
*মৰ’ক্ক’: চালা অল জাডিদা
*স্ক’টলেণ্ড: এডিনবাৰ্গ
*জাপান: চাপ্প’ৰ’
*ক’ষ্টা ৰিকা: হেৰেডিয়া আৰু কালে ব্লানক’চ
*উৰুগুৱে: মণ্টেভিডেঅ’

## তথ্যসূত্ৰ

শ্ৰেণী:ৱেবছাইট
শ্ৰেণী:বহুজাতিক কোম্পানী
এণ্ড্ৰইড

**এণ্ড্ৰইড** বা **এণ্ড্ৰৈড** () হৈছে লীনাক্স ভিত্তিক সৰ্বাধিক ব্যৱহৃত টাচ স্ক্ৰীন ম’বাইল আৰু টেবলেট কম্পিউটাৰৰ অপাৰেটিং চিষ্টেম। Android Inc.ক ২০০৫ চনত গুগলে ক্ৰয় কৰে। তাৰ পাছৰে পৰা গুগলে অ’পেন হেণ্ডচেট এলায়েঞ্চৰ সৈতে লগ লাগি এই অপাৰেটিং চিষ্টেমটোৰ বিকাশ কৰি আহিছে। আপাচে অনুজ্ঞাপত্ৰৰ অধীনত গুগলে ইয়াক মুক্ত উৎস হিচাপে মুকলি কৰি দিছে। এণ্ড্ৰইড জাভা লেংগুৱেজ ভিত্তিক আৰু ইয়াৰ এপ্লিকেচনসমূহ এ ডি টি (এণ্ড্ৰইড ডেভেলপমেণ্ট টুল) নামৰ প্লাগ ইনটোৰ সহায়ত সাজিব পৰা যায়। ইয়াৰ উপৰিও এণ্ড্ৰইড লেপটপ, নেটবুক, স্মাৰ্টবুক, কেমেৰা আৰু স্মাৰ্ট টি ভি (গুগল টিভি) সমূহতো ব্যৱহাৰ কৰিব পৰা যায়।

এণ্ড্ৰইডৰ এক বিশাল বিকাশ (ডেভেলপাৰ)ৰ সমাজ আছে, এইসকলে বিকাশ কৰা এণ্ড্ৰইড এপ্লিকেচন সমূহ গুগল প্লে আৰু আমাজ’ন এপ ষ্ট’ৰত পোৱা যায়। এণ্ড্ৰইডৰ বহুল ব্যৱহাৰে জাভা লেংগুৱেজক পৃথিৱীৰ সকলোতকৈ বেছি ব্যৱহৃত প্ৰ’গ্ৰামিং লেংগুৱেজত পৰিগণিত কৰে। ২০১১ চনত বিশ্বজুৰি ৫০০ নিযুততকৈ অধিক এণ্ড্ৰইড ব্যৱহাৰকাৰী আছিল। যি আছিল টেবলেট আৰু ম’বাইল (স্মাৰ্ট ফোন) ব্যৱহাৰকাৰীৰ মুঠ সংখ্যাৰ ৭৫%। ছেপ্টেম্বৰ ২০১২ত এণ্ড্ৰইডত ব্যৱহাৰযোগ্য মুঠ এপ্লিকেচনৰ সংখ্যা আছিল প্ৰায় ৬,৭৫,০০০ আৰু তেতিয়া লৈকে এণ্ড্ৰইড ব্যৱহাৰকাৰী সকলে গুগল প্লেৰ পৰা মুঠ ২৫ বিলিয়ন এপ্লিকেচন ডাউনল’ড কৰিছিল।

### এণ্ড্ৰইডৰ বিভিন্ন সংষ্কৰণ আৰু ব্যৱহাৰকৰ্তা

এণ্ড্ৰইডৰ বিভিন্ন সংষ্কৰণ আৰু ব্যৱহাৰকৰ্তাৰ পৰিসংখ্যা নবেম্বৰ ১, ২০১২ অধিকাংশ এণ্ড্ৰইড যুক্ত সঁজুলিতেই সমূহত বৰ্তমান এণ্ড্ৰইড ৬ ডিচেম্বৰ ২০১০ত মুক্তি পোৱা এক পুৰণি সংষ্কৰণ ২.৩ জিনজাৰব্ৰেড ব্যৱহাৰ হৈ আছে, 

## তথ্য সংগ্ৰহ


## বাহ্যিক সংযোগ

* 
* 

শ্ৰেণী:লীনাক্স
শ্ৰেণী:অপাৰেটিং চিষ্টেম
আকাশ টেবলেট

**আকাশ** হৈছে ভাৰত চৰকাৰ, আই আই টি ব’ম্বে আৰু ভাৰতীয় নিৰ্মাতা QUADৰ সহঃযোগত ব্ৰিটিছ কোম্পানী ডাটাৱিণ্ডে নিৰ্মাণ কৰি উলিওৱা এণ্ড্ৰইড প্ৰযুক্তিৰ টেবলেটৰ এক শৃংখলা।

আকাশ হৈছে বৰ্তমান বিশ্বৰ সকলোতকৈ কম খৰচী টেবলেট। ইয়াক Ubislate 7+ (বাণিজ্যিক নাম) বুলিও জনা যায়। ই বজাৰত $৬০ত ঊপলভ্য। ছাত্ৰ ছাত্ৰীৰ বাবে ৫০% ৰেহাই মূল্যত এই টেবলেট পোৱা যায়।

আকাশৰ প্ৰথমটো শৃংখলাৰ টেবলেট সমূহৰ RAM ২৫৬ এম বি, প্ৰচেচৰ ARM 11 আৰু এইবোৰ এণ্ড্ৰইড ২.২ যুক্ত। "আকাশ ১ক" "প্ৰতিজন ছাত্ৰৰ বাবে এটাকৈ লেপটপ (One Laptop Per Child) আঁচনিৰ অধীনত সমগ্ৰ ভাৰতৰ ২৫,০০০খন মহাবিদ্যালয় আৰু ৪০০খন বিশ্ববিদ্যালয় ছাত্ৰ সকলক কমেও এটাকৈ কম্পিউটিং সঁজুলি যোগান ধৰাৰ উদ্দেশ্যেৰে নিৰ্মাণ কৰা হৈছিল।

১১ নবেম্বৰ ২০১২ তাৰিখে "আকাশ ২" মুকলি কৰি দিয়া হয়, আকাশ ১ৰ তুলনাত আকাশ ২ উন্নত প্ৰচেচৰ, আৰু অধিক ৰেম যুক্ত, আকাশ ২ আই আই টি ৰাজস্থানৰ সহঃযোগত নিৰ্মাণ কৰা হৈছে।

## এপ্লিকেচনসমূহ
লগত অহা এপ্লিকেচনসমূহ:
* ৱেব ব্ৰাউজাৰ
* কেলকুলেটৰ (গণক যন্ত্ৰ)
* কেলেণ্ডাৰ
* কেমেৰা (আকাৰ্যক্ষম)
* ঘড়ী
* ঠিকনা বহী
* ডাটাৱিণ্ড মেনেজাৰ
* ডেভেলপাৰৰ সঁজুলি
* ইমেইল
* গেলেৰী
* বাৰ্তা (মেছেজিং)
* সংগীত (মিউজিক)
* টোকা বহী (ন’ট পেড)
* ফোন
* ক্ৱিক পিক (?)
* সন্ধান
* ছেটিংচ
* অন্যান্য

টোকা: UbiSlate 7 শৃংখলাৰ টেবলেট সমূহত লগতে অহা ফাইল এক্সপ্ল’ৰাৰ, লগতে এণ্ড্ৰইড ষ্ট’ৰ দেখিবলৈ পোৱা নাযায়। 

### ৱেব ব্ৰাউজাৰ
ডাটাৱিণ্ডে দাবী কৰা মতে এই টেবলেটৰ ডিফল্ট ৱেব ব্ৰাউজাৰত তথ্য সংকোচন প্ৰযুক্তিৰে সমৃদ্ধ, যাৰ বাবে ২জি নেটৱৰ্কটো ই ৩জি দৰে দ্ৰুত বেগ দিবলৈ সক্ষম। ই আন ব্ৰাউজাৰতকৈ প্ৰায় ৩০ গুণ অধিক প্ৰদান কৰিবলৈ সক্ষম।

## বাকচৰ ভিতৰত ঊপলভ্য
* ম’বাইল ইণ্টাৰনেট সঁজুলি (টেবলেট)
* ২জিবি মাইক্ৰ’ এচ ডি কাৰ্ড
* এ চি এডাপ্টেৰ (চাৰ্জাৰ)
* নিৰ্দেশনা থকা কিতাপ
* স্বাগতম পত্ৰ
* ৱাৰেণ্টি পত্ৰ

## তথ্য সংগ্ৰহ


## বাহ্যিক সংযোগ

* 
* Official discussion forum
* Virtual Labs (part of the Aakash project)
* Official website: DataWind
* Aakash tablet News 
* Ubislate 7+ review 

শ্ৰেণী:কম্পিউটাৰ বিজ্ঞান
শ্ৰেণী:সঁজুলি
অসমৰ ছপাশাল

আমেৰিকাৰ মিছনেৰী সকলৰ উদ্যোগত অসমীয়া ভাষাত ছপাগ্ৰন্থ প্ৰকাশৰ আৰম্ভণি হয়। ১৮১৩ চনত আত্মাৰাম শৰ্মা অনূদিত অসমীয়া বাইবেল (নতুন নিয়ম: The New Testament) প্ৰথম অসমীয়া ভাষাৰ ছপাগ্ৰন্থ। এই গ্ৰন্থখন শ্ৰীৰামপুৰৰ মিছনেৰী ছপাশালত মুদ্ৰণ কৰা হৈছিল। ইয়াৰ পাছতে ১৮৪০ চনত মিছনেৰী সকলে অসমৰ শিৱসাগৰত এটা ছপাশাল প্ৰতিষ্ঠা কৰে। এই ছপাশালৰ বাবে আখৰৰ নমুনা তৈয়াৰ কৰিছিল পঞ্চানন কৰ্মকাৰ নামৰ জলপাইগুৰিৰ এজন শিল্পীয়ে। এই ছপাশালৰ পৰাই ১৮৪৬ চনত প্ৰথম অসমীয়া আলোচনী অৰুণোদই ছপা হৈ ওলায়।

তথাপিও ইয়াৰ পৰবৰ্তী পৰ্যায়ত জোনাকী যুগৰ পৰা, অসমীয়া পুথি প্ৰকাশন কলিকতাৰ ছপাশাল বিলাকৰ ওপৰত নিৰ্ভৰশীল হৈ পৰে। অসমত ছপাশাল থকা স্বত্বেও ছপাৰ মান আৰু ছপাৰ খৰচৰ হিচাপত কলিকতাৰ ছপাশালত অসমীয়া পুথি ছপা কৰাবলৈ প্ৰকাশক সকলে আগ্ৰহ প্ৰকাশ কৰিছিল। এই সময়ছোৱাত কলিকতাৰ "সৰস্বতী প্ৰেছ", "লক্ষ্মী জনাৰ্দন প্ৰেছ", "গিৰিপ্ৰিণ্ট চাৰ্ভিচ", "শ্ৰমিক প্ৰেছ", "শান্তনু প্ৰিণ্টাৰ্চ", "ঊষা প্ৰেছ", "স্বপ্না প্ৰিণ্টিং", "নৱজীৱন প্ৰেছ", "বীণাপানি প্ৰেছ", "দাস প্ৰেছ", "পুৰ্বোদয় প্ৰেছ", "আদ্যাশ্ৰী প্ৰেছ", "নৱগৌৰাংগ প্ৰেছ" আদিত বহুতো উল্লেখযোগ্য অসমীয়া পুথি ছপা কৰা হৈছিল।

আশীৰ দশকৰ শেষৰ ফালৰ পৰা কিছু অসমীয়া উদ্যোগী লোকৰ প্ৰচেষ্টাত অসমত ছপাশালসমূহত উন্নত মানৰ ছপা কাম কৰা সম্ভৱ হৈ উঠে। ইতিমধ্যে ডি.টি.পি. আৰু অফচেট ব্যৱস্থাৰ আগমনে ছপাশালৰ কাৰিকৰী দিশটো বৈপ্লৱিক পৰিৱৰ্তনৰ সূচনা কৰে। কম খৰচত উন্নত মানৰ ছপা কাৰ্য সম্ভৱ হৈ উঠে। প্ৰথম অৱস্থাত গুৱাহাটী কেন্দ্ৰিক হলেও বৰ্তমান অসমৰ সকলো মুখ্য চহৰতে উন্নত ছপা সুবিধা উপলব্ধ হৈছে। অসমৰ কেইটামান আগশাৰীৰ ছপা প্ৰতিষ্ঠান হ'ল "শ্ৰীগুৰু প্ৰেছ", "শৰাইঘাট অফচেট প্ৰেছ", "পুৰ্বাঞ্চল প্ৰিণ্টাৰ্চ", "ভৱানী অফচেট এণ্ড ইমেজিং চিষ্টেমচ", 'অৰুণোদয় প্ৰেছ", "হেমকোষ ষ্টেচনাৰ্চ" ইত্যাদি।

## তথ্য সংগ্ৰহ

শ্ৰেণী:অসমৰ ইতিহাস
বাচেন্দ্ৰী পাল

**বাচেন্দ্ৰী পাল** এভাৰেষ্ট বিজয় কৰা প্ৰথম ভাৰতীয় মহিলা। ১৯৮৪ চনৰ ২৩ মে’ত তেখেতে সফলতাৰে এভাৰেষ্ট আৰোহণ কৰে। তেখেতৰ আত্মজীৱনী 'My Journey To Top' নেচনেল বুক ট্ৰাষ্টে প্ৰকাশ কৰিছিল। তেখেতে ১৯৮৪ চনত সৰ্বশ্ৰেষ্ঠ পৰ্বতাৰোহণকাৰীৰ বঁটা লাভ কৰাৰ লগতে একেটা বছৰতে 'পদ্মশ্ৰী ' সম্মানেৰে অলংকৃত হৈছিল। তেখেতে ভাৰত চৰকাৰৰ পৰা অৰ্জুন বঁটা লাভ কৰিছিল। 

## জন্ম আৰু শিক্ষা
গাঢ়ৱাল জিলা নাকুৰি গাঁৱত ১৯৫৪ চনৰ ২৪ মে'ত বাচেন্দ্ৰী পালৰ জন্ম হয়। ১২ বছৰ বয়সত এবাৰ বনভোজ খাবলৈ যাওঁতে তেখেতেৰ পৰ্বতাৰোহণৰ লগত পৰিচয় হয়। সংস্কৃতত স্নাতকোত্তৰ ডিগ্ৰী লাভ কৰাৰ পাছত তেওঁ নেহৰু পৰ্বতাৰোহণ প্ৰতিষ্ঠান (NIM-Nehru Institute of Mountaineering)-ত যোগদান কৰে। হানচা দেৱী আৰু শ্ৰী কিশান সিং পালৰ সাতোটি সন্তানৰ মাজৰ এটি সন্তান আছিল বাচেন্দ্ৰী পাল। তেওঁ টেনজিং নৰ্গে আৰু এডমাণ্ড হিলাৰীয়ে মাউণ্ট এভাৰেষ্ট আৰোহণ কৰাৰ পাঁচদিন আগতে জন্ম হৈছিল। তেওঁ এম.এ আৰু বি.এড ডিগ্ৰী সম্পন্ন কৰিছিল ডেৰাডুনৰ ডি.এ.ভি. পোষ্ট গ্ৰেজুৱেট কলেজৰ পৰা। ১২ বছৰ বয়সতেই তেওঁ প্ৰথম পৰ্বতাৰোহণৰ দৰে ৰোমাঞ্চকৰে কাম আৰম্ভ কৰে। আনকি তেওঁ তেওঁৰ বন্ধু সকলৰ সৈতে বণভোজৰ বাবে গৈ প্ৰায় ১৩,১২৩ ফুট উচ্চতাৰ পৰ্বত আৰোহণ কৰিছিল। তেওঁ তেওঁৰ স্কুলৰ অধ্যক্ষৰ আগ্ৰহত তেওঁ উচ্চতৰ গৱেষণাৰ বাবে যায়। নেহেৰু পৰ্বতাৰোহণ ইনষ্টিটিউটত অধ্যয়ন কৰি থকাৰ সময়তেই তেওঁ গঙ্গোত্ৰী (২১,৯০০ ফুট বা ৬,৬৭৫.১ মি) আৰু ৰুদ্ৰগৰিয়া (১৯০৯১ ফুট বা ৫,৮১৮.৯ মি) পৰ্বত আৰোহণ কৰে। সেইসময়তেই তেওঁ নেচনেল এডভাইজাৰ ফাউণ্ডেশনৰ (এন.এ.এফ) প্ৰশিক্ষকৰ চাকৰি লাভ কৰিছিল। যি নাৰী সকলৰ বাবে পৰ্বত আৰোহণৰ প্ৰশিক্ষণ লোৱা এখন স্কুল স্থাপন কৰিছিল।

## এভাৰেষ্ট আৰোহণ
১৯৮৪ চনত ভাৰতে নিজৰ চতুৰ্থ এভাৰেষ্ট অভিযানৰ বাবে বাচন্দ্ৰীকে ধৰি ছগৰাকী মহিলা আৰোহণকাৰী সহ এটা অভিযাত্ৰী দল নিৰ্বাচন কৰে। এই অভিযানৰ নাম আছিল "এভাৰেষ্ট ৮৪।" নেপালৰ ৰাজধানী কাঠমাণ্ডুৰ পৰা যাত্ৰা আৰম্ভ কৰা এই দলটোৱে অনেক বাধা-বিঘিনি আৰু দুৰ্ঘটনাৰ সন্মুখীন হয়। বাচেন্দ্ৰী পালেও মুৰত আঘাত পায়। ২২ মে'ত এভাৰেষ্ট আৰোহণ কৰিবলৈ চূড়ান্ত ভাবে নিৰ্বাচন কৰা দলটোৰ একমাত্ৰ মহিলা সদস্যা আছিল বাচেন্দ্ৰী। ঋনাত্মক ৩০-৪০ ডিগ্ৰী উষ্ণতা আৰু ১০০ কি.মি. বেগেৰে বৈ থকা ধুমুহাৰ মাজতে ২৩ মে'ৰ দিনা দুপৰীয়া এক বাজি সাত মিনিটত বাচেন্দ্ৰী পালে এভাৰেষ্ট শিখৰত পদাৰ্পণ কৰে। তেও ৪৩ মিনিট সময় শিখৰত কটায় আৰু ভাৰতৰ প্ৰথম তথা বিশ্বৰ পঞ্চম মহিলা এভাৰেষ্ট বিজয়ী ৰূপে পৰিগণিত হয়। তেওঁৰ এই সফলতাত ভাৰতৰ প্ৰধানমন্ত্ৰী, জে আৰি ডি টাটা আদিয়ে ব্যক্তিগত ভাৱে অভিনন্দন জনায়। 

## অন্য সফলতা
১৯৮৫ চনত বাচেন্দ্ৰী পালে কেৱল মহিলাৰে গঠিত এটা নেপাল-ভাৰত যুটীয়া এভাৰেষ্ট অভিযানৰ নেতৃত্ব বহন কৰে। এভাৰেষ্টৰ বাদেও তেখেতে গংগোত্ৰী (২১,৯০০ ফুট), ৰুদ্ৰগৰিয়া(১৯,০৯১ ফুট) আদি শৃংগ সফলতাৰে আৰোহণ কৰিছিল।

## সন্মান
*১৯৮৫ চনত ভাৰত চৰকাৰৰ পদ্মশ্ৰী পুৰস্কাৰ
*১৯৮৬ চনত অৰ্জুন বঁটা
*২০১৯ চনত ভাৰত চৰকাৰৰ পদ্মভূষণ পুৰস্কাৰ

## তথ্য সংগ্ৰহ

## বাহ্যিক সংযোগ
*On Tata Group's page 
*Indian Autograph's profile 

শ্ৰেণী:ভাৰতৰ ব্যক্তি
শ্ৰেণী:ভাৰতীয় পৰ্বতাৰোহী
শ্ৰেণী:পদ্মশ্ৰী বঁটা বিজয়ী
শ্ৰেণী:পদ্মভূষণ বঁটা বিজয়ী
শ্ৰেণী:অৰ্জুন বঁটা বিজয়ী
গংগাৰাম দাস

**গংগাৰাম দাস*** (১৮ শতিকা) *সীতাৰ বনবাস''' নামৰ পদপুথিখনৰ ৰচক আছিল। তেওঁৰ ৰচিত আন এখন পুথি আছিল ‘সীতাৰ পাতাল গমন’ ।

## তথ্য সমল

শ্ৰেণী:সংক্ষিপ্ত জীৱনী
গজনাৰায়ণ

**গজনাৰায়ণ**(১৬-১৭ শতিকা) আহোম ৰাজ্যৰ এজন অধীনস্থ গুৱাহাটীৰ বেলতলা অঞ্চলৰ শাসনকৰ্তা আছিল। তেওঁৰ পিতৃৰ নাম আছিল ৰঘুদেৱ।।

## তথ্য সমল

শ্ৰেণী:সংক্ষিপ্ত জীৱনী
গড়গঞা সন্দিকৈ ফুকন

**গড়গঞা সন্দিকৈ ফুকন**(?-১৬৯৫)ৰ প্ৰকৃত নাম আছিল চেংকাক। ল’ৰাৰজাৰ দিনত পূৰ্বৰ নেওগ পদপীৰ পৰা ফুকন হয়। গদাপাণি বা গদাধৰ সিংহ তেওঁৰ প্ৰিয় ব্যক্তি আছিল আৰু তেওঁক সমৰ্থনো কৰিছিল। পলাই থকাৰ সময়ত তেওঁ গদাপাণিৰ লগত গোপনে যোগাযোগ ৰাখিছিল আৰু তেওঁৰ উদ্যোগতেই কলিয়াবৰৰ ৰাজ বিষয়াসকলে গদাপাণিক ৰজা পাতিছিল। ১৬৮২ চনত স্বৰ্গদেৱে তেওঁক বৰফুকন পাতে। গড়গঞা সন্দিকৈ ফুকন আহোমসকলৰ এজন দক্ষ বিষয়া আছিল। গুৱাহাটীৰ উমানন্দ শিৱমন্দিৰ স্থাপনত তেৱেঁই তত্বাবধান কৰিছিল ।

## তথ্য সমল

শ্ৰেণী:সংক্ষিপ্ত জীৱনী
ব্লু ৰে ডিস্ক

ব্লু ৰে ডিস্ক () হৈছে হাই ডেফিনেশ্বন (HD) ভিডিঅ’ আৰু বৃহৎ পৰিমাণৰ তথ্য সংৰক্ষণৰ বাবে ব্যৱহাৰ কৰা এবিধ আলোকীয় (অপ্টিকেল) ডিস্ক। ই চিডি বা ডিভিডি এখনৰ সৈতে সমান আকাৰৰ, এখন চিডিয়ে ৭০০ এম বি আৰু এখন ডিভিডিয়ে ৪.৭ জিবি সংৰক্ষণ কৰিবৰ পৰাৰ বিপৰীতে এখন ব্লু ৰে ডিস্কে প্ৰতিটো তৰপ(প্ৰলেপ)ত ২৫ জিবি তথ্য সংৰক্ষণ কৰিব পাৰে। দ্বৈত প্ৰলেপৰ এনে এখন ডিস্কে ৫০জিবি পৰ্যন্ত তথ্যা সংৰক্ষণ কৰিব পাৰে। ই প্ৰায় চাৰি ঘন্টাৰ HD ভিডিঅ’ সংৰক্ষণ কৰিব পাৰে। তিনিটা আৰু চাৰিটা প্ৰলেপ থকা এনে ডিস্ক এখনে ক্ৰমে ১০০ আৰু ১২৮ জিবি তথ্য ৰাখিব পাৰে, ব্লু ৰে ডিস্কত সংৰক্ষিত শব্দ বজাব(প্লে কৰিব)ৰ বাবে BD-ROM প্লেয়াৰ এটাই ড’লবি ডিজিটেল, ডি টি এছ(DTS) আৰু ৰৈখিক এম টি এছ (MTS) সমৰ্থন কৰাতো উচিত। ব্লু ৰে ডিস্ক এখনক পঢ়িবৰ বাবে প্ৰয়োজন হোৱা নীলা-বেঙুণীয়া লেজাৰ ৰশ্মিৰ পৰা এই ডিস্কৰ "ব্লু ৰে" শব্দ দুটা আহিছে। আনহাতেদি ডিভিডি এখন পঢ়িবৰ বাবে তুলনামূলক ভাবে অধিক তৰংগদৈৰ্ঘৰ ৰঙা লেজাৰ ব্যৱহাৰ কৰা হয়। নীলা লেজাৰক কম ঠাইতেই অভিসাৰিত কৰিবৰ পৰাৰ বাবে, ডিভিডিৰ তুলনাত এনে ডিস্কত অধিক ঘনত্বত তথ্য সংৰক্ষণ কৰিব পৰা যায়। 
ডাৰ্ক নাইট নামৰ ব্লু ৰে ডিস্ক বিধ মুক্তিৰ প্ৰথম সপ্তাহতে এক নিযুত খন বৃদ্ধি হোৱা প্ৰথমবিধ এনে ডিস্ক আছিল। ই ডিভিডিত কৈ অধিক দাগ ৰোধী।

## প্ৰকাৰ

## তথ্য সংগ্ৰহ


## বাহ্যিক সংযোগ

* Blu-ray Disc Association 
* Blu-ray Disc Association's Technical White Papers
* Blu-ray Disc License Office
* AACS LA

শ্ৰেণী:কম্পিউটাৰ হাৰ্ডৱেৰ
গড়মা কুৱঁৰী

**গড়মা কুৱঁৰী**(১৬ শতিকা) গৌড়দেশৰ বাদচাহৰ ছোৱালী আছিল। তেওঁ কমতাৰাজৰ পত্নী আছিল। বিয়াৰ পিছত কমতা ৰজাই তেওঁক হিন্দু কৰি লয় আৰু নাম ৰাখে ‘সুশুদ্ধি’। চন্দ্ৰশেখৰ নামৰ এজন ৰজাৰ পুৰোহিত পুত্ৰৰ লগত গোপন প্ৰণয়ৰ কথা জানিব পাৰি কমতাৰাজে তেওঁক বন্দী কৰি ৰাখিছিল। জীয়েকক বন্দী কৰাৰ খবৰ পাই গৌড় ৰজাই তেওঁৰ তোলনীয়া পুত্ৰ তুৰ্বকক কমতা ৰাজ্য আক্ৰমণ কৰিবলৈ পঠিয়ায়। ইতিমধ্যে সুশুদ্ধিয়ে কছাৰী ৰজা নেচুংফালৈ বাৰ্তা পঠিওৱাত কছাৰী ৰজাই তেওঁক কছাৰী ৰাজ্যলৈ লৈ যায়। কছাৰী ৰাজ্যতে সুশুদ্ধিয়ে ‘গৌড় মা’ বা ‘গঢ়মা’ নাম পায় আৰু প্ৰসিদ্ধি লাভ কৰে। পিছলৈ আহোম আৰু কছাৰীসকলৰ মাজত হোৱা যুজঁত জয়লাভ কৰি আহোম স্বৰ্গদেউ চুজংমুঙে গড়মা কুৱঁৰীক কুৱঁৰী কৰি গড়গাৱলৈ লৈ যায় । বুৰঞ্জীৰ এই চৰিত্ৰটিক লৈ সাহিত্যিক নৱকান্ত বৰুৱাই ‘গড়মা কুৱৰী’ নামৰ উপন্যাস ৰচনা কৰিছিল।

## তথ্য সমল

শ্ৰেণী:সংক্ষিপ্ত জীৱনী
গণপতি বৰ্মন

**গণপতি বৰ্মন**(৫ম শতিকা) এসময়ৰ কামৰূপৰ শাসনকৰ্তা আছিল। তেওঁৰ পিতৃৰ নাম আছিল কল্যাণ বৰ্মন। গণপতি বৰ্মনে প্ৰায় দহ বছৰ ধৰি কামৰূপ শাসন কৰিছিল। তাৰ পিছত ৪৫০ চনত তেওঁ পুত্ৰ মহেন্দ্ৰ বৰ্মনক শাসনভাৰ গোটাই দিয়ে ।

## তথ্য সমল

শ্ৰেণী:সংক্ষিপ্ত জীৱনী
গণেশচন্দ্ৰ

**গণেশচন্দ্ৰ**(১৯ শতিকা)ৰ ঘৰ আছিল নেঘেৰিটিং অঞ্চলত। ১৮৫৭ চনৰ ব্ৰিটিছ বিৰোধী আন্দোলনত মণিৰাম দেৱানক সহায় কৰাৰ অপৰাধত তেওঁক তিনিবছৰ কাৰাদণ্ড বিহা হৈছিল। তেওঁৰ পিতৃৰ নাম আছিল আদিৰাম। আদিৰাম মণিৰাম দেৱানৰ মাকৰ ফালৰ সম্বন্ধীয় আছিল ।

## তথ্য সমল

শ্ৰেণী:সংক্ষিপ্ত জীৱনী
গধুলা ব্ৰাওন

**গধুলা ব্ৰাওন**(১৯ শতিকা)ৰ জন্ম হৈছিল শিৱসাগৰ জিলাৰ দৈ কলঙীয়া গাৱঁত। তেওঁৰ পিতৃৰ নাম আছিল কলিবৰ দাস। গধুলা ব্ৰাওনে ১৮৫৩ চনত খ্ৰীষ্টানসকলে নগাঁৱত প্ৰতিষ্ঠা কৰা ‘অৰফেন ইনষ্টিটিউত’ৰ পৰা শিক্ষা সাং কৰে। ১৮৫৮ চনত তেওঁ খ্ৰীষ্টান ধৰ্ম গ্ৰহণ কৰি ব্ৰাফুচ ব্ৰাওন নাম লয়। ধৰ্ম প্ৰচাৰৰ উদ্দেশ্যে তেওঁ কামৰূপত কেবাবছৰো আছিল। কামৰূপৰ পৰা ঘূৰি গৈয়ে শিৱসাগৰত ১৮৬৬ চনত লুচী নামৰ খ্ৰীষ্টিয়ান ছোৱালী এগৰাকীক তেওঁ বিয়া কৰায়। বিয়াৰ পিছত তেওঁ ধৰ্ম প্ৰচাৰৰ উদ্দেশ্যে মাজুলীলৈ যায় কিন্তু তাত সফল হব নোৱাৰি ১৮৭১ চনত নগা পাহাৰলৈ যায়। তাত তেওঁ নগাসকলৰ মাজত ধৰ্ম প্ৰচাৰ কৰাত সফল হৈছিল। নগাসকলৰ মাজত ধৰ্ম প্ৰচাৰৰ কাৰণে তেওঁ অসমীয়া ভাষাক মাধ্যম হিচাপে ব্যৱহাৰ কৰিছিল আৰু ধৰ্মৰ লগতে অসমীয়া ভাষাৰো প্ৰচাৰ কৰিছিল। তেওঁৰ পিতৃ কলিবৰ দাস আছিল কৈৱৰ্ত কুলৰ লোক আৰু কলিবৰ দাসেও ১৯৪৫ চনতে খ্ৰীষ্টান ধৰ্ম গ্ৰহণ কৰিছিল ।

## তথ্য সমল

শ্ৰেণী:সংক্ষিপ্ত জীৱনী
কীৰ্তিনাথ হাজৰিকা

**কীৰ্তিনাথ হাজৰিকা** () (১৯২২-২০০২) সাহিত্যিক কীৰ্তিনাথ হাজৰিকাৰ জন্ম হয় গোলাঘাট জিলাত। তেওঁ ১৯৬৫ চনৰ পৰা দীৰ্ঘদিনৰ বাবে দৈনিক অসম বাতৰি কাকতৰ সম্পাদক হৈ আছিল আৰু দৈনিক অসমীয়া কাকতৰ উপ-সম্পাদক, নতুন অসমীয়া কাকতৰ সম্পাদক পদত কাৰ্যনিবাহ কৰিছিল। তেওঁ ৰামধেনুৰ লগতো জড়িত আছিল। তেওঁ ১৯৮৮ চনত অসম সাহিত্য সভাৰ হাইলাকান্দি অনুষ্ঠিত হোৱা  ৫৪ তম অধিৱেশনৰ সভাপতিত্ব কৰিছিল। কীৰ্তিনাথ হাজৰিকাৰ ২০০২ চনৰ ৩ মে তাৰিখে দেহৱসান ঘটে।

## সাহিত্যিক অৱদান
### অনুবাদ গ্ৰন্থ
#এহেজাৰ এনিশাৰ সাধু,
#দাপোণৰ দেশত এলিচ,
#ৰামধেনু,
#নৈখনে কথা কোৱাৰ দিছা,
#মতিলাল ঘোষ,
#গৌতম বুদ্ধ, 
#কিতাপৰ বিচিত্ৰ পৃথিৱী,
#মনৰ কথা।

### শিশু সাহিত্য
#ফুটুকাৰ ফেন, 
#অলৌগুটি টলৌগুটি,
#হুঁচৰিয়ে হাওঁ।

### অন্যান্য গ্ৰন্থ
#নাৰদৰ ডায়েৰী,
#বিকৰ্ষণ আকৰ্ষণ, 
#অসমীয়া সাংবাদিকতা, 
#অসম আৰু নেতৃত্ব।

## পুৰস্কাৰ প্ৰাপ্ত বঁটা আৰু সন্মান
#শ্ৰীমন্ত শংকৰদেৱ বঁটা, (১৯৮৬)
#দুৰ্গাৰতন বঁটা, (১৯৮৭)
#সাহিত্যিক পেঞ্চন,(১৯৮৭)
#বি ডি গোৱেঙ্কা বঁটা, (১৯৮৮)

## তথ্য সংগ্ৰহ

শ্ৰেণী:অসম সাহিত্য সভাৰ সভাপতি
শ্ৰেণী:অসমীয়া প্ৰবন্ধকাৰ
শ্ৰেণী:অসমীয়া শিশু সাহিত্যিক
শ্ৰেণী:শ্ৰীমন্ত শংকৰদেৱ বঁটা বিজয়ী
শ্ৰেণী:সাহিত্য অকাডেমি অনুবাদ বঁটা বিজয়ী
প্ৰসন্নলাল চৌধুৰী

**প্ৰসন্নলাল চৌধুৰী** () (১৮৯৮-১৯৮৬)বিশিষ্ট কবি, নাট্যকাৰ, সাহিত্যিক আছিল। তেওঁ সাপ্তাহিক কাকত প্ৰকাশৰ সম্পাদক আছিল। তেওঁ এগৰাকী চিকাৰী আৰু সু-অভিনেতাও আছিল। প্ৰধানকৈ কবি হিচাপে তেওঁ বিদ্ৰোহী কবি নামেৰেহে জনাজাত আৰু সকলোৰে মাজত জনপ্ৰিয় আছিল। ছাত্ৰ অৱস্থাৰ পৰাই তেওঁ লিখা মেলা কৰিছিল।অসমীয়া সাহিত্যলৈ আগবঢ়োৱা অনৱদ্য বৰঙণিৰ বাবে অসম সাহিত্য সভাই  ৪৫ তম গোলাঘাটত অনুষ্ঠিত হোৱা অসম সাহিত্য সভাত তেওঁক সভাপতিৰ পদত বৰণ কৰিছিল।

## জন্ম আৰু শিক্ষা
প্ৰসন্নলাল চৌধুৰী দেৱৰ ১৮৯৮ চনৰ ৭ ডিচেম্বৰত কামৰূপ জিলাৰ পলাশবাৰীত জন্ম হয়। তেওঁৰ দেউতাকৰ নাম আছিল শ্যামলাল চৌধুৰী আৰু মাকৰ নাম আছিল প্ৰমীলা চৌধুৰী। প্ৰাথমিক শিক্ষাৰ আৰম্ভনি পলাশবাৰীতে হৈছিল। পাছত ১৯১৯ চনত যোৰহাট বেজবৰুৱা হাইস্কুলৰ পৰা প্ৰৱেশিকা পৰীক্ষাত উত্তীৰ্ণ হয়। ১৯২৮ চনত চৌধুৰীয়ে কলিকতাৰ ছেণ্ট পল মহাবিদ্যালয়ৰ পৰা স্নাতক পৰীক্ষাত উত্তীৰ্ন হয়।

## কৰ্মজীৱন
প্ৰশন্নলাল চৌধুৰীয়ে কেইবাখনো বিদ্যালয়ত শিক্ষকতাৰে কৰ্মজীৱনৰ পাতনি মেলিছিল। ১৯৬৫ চনত তেওঁ বৰপেটা বিদ্যাপীঠৰ পৰা প্ৰধান শিক্ষকৰূপে অৱসৰ গ্ৰহণ কৰে। তাৰো পৰি তেওঁ কিছুদিন অসম চৰকাৰৰ প্ৰচাৰ বিভাগৰো চাকৰিয়াল আছিল।

## সাহিত্যিক অৱদান

**[[কবিতা]] [[পুথি]]**

১)অগ্নিমন্ত্ৰ (১৯৫০) 

২)চানেকি (১৯৬৫) 

৩) কণ্টক উপহাৰ

**গীতৰ পুথি**

১) গুঞ্জৰী 

২) ৰঙ্গে ফাগু খেলে(১৯৭৭)

**[[নাটক]]**

১) নীলাম্বৰ (১৯৩৩)

২) চুলতানা ৰেজিয়া(১৯৪৯)

৩)ৰণজিৎ সিংহ(১৯৪৯)

৪)বাৰিষাৰ ৰঙা ৰ'দ(১৯৫৯, অনাতাঁৰ নাট)

৫)অপেশ্বৰী (১৯৬১, কাব্য-নাটক)

**[[গল্পসংকলন]]**

১) মধুৰ-বিপাক (১৯৮১)

**চিকাৰ কাহিনী**

১) চিকাৰ-নিকাৰ (১৯৮৮)

'''শিশু সাহিত্য'''

১)আমাৰ দেশৰ সাধু (১৯৫৬)

২)জাতিৰ ফুল(১৯৬৭)

৩)মৌচাক (১৯৯৫)

৪)তেজৰ অৰিহণা

৫)ৰাণা প্ৰতাপ

## অন্যান্য গ্ৰন্থ
১. সম্পাদনা
*মাধৱ কন্দলীৰ ৰামায়ণ(১৯৪১)
*প্ৰকাশ(সাপ্তাহিক বাতৰিকাকত,১৯৫১)

২. স্মৃতিচাৰণ গ্ৰন্থ
*স্মৃতিৰ সঁফুৰা (১৯৯৭)

## মৃত্যু
বিদ্ৰোহী কবি প্ৰসন্নলাল চৌধুৰীদেৱৰ ১৯৮৬ চনৰ ২০ জানুৱাৰী তাৰিখে দেহৱসান ঘটে।

## তথ্য সংগ্ৰহ

## বাহ্যিক সংযোগ

শ্ৰেণী:অসমৰ ব্যক্তি
শ্ৰেণী:অসমীয়া কবি
শ্ৰেণী:অসমীয়া নাট্যকাৰ
শ্ৰেণী:অসম সাহিত্য সভাৰ সভাপতি
ঘিণাৰাম গোহাঞিবৰুৱা

thumb|right|ঘিণাৰাম গোহাঞিবৰুৱা
**ঘিণাৰাম গোহাঞিবৰুৱা** (১৮২৪ - ১৯০৭) ইংৰাজ চৰকাৰৰ অধীনৰ পুলিচ বিষয়া আছিল। পিছলৈ মৌজাদাৰ হয়। ঘিণাৰাম গোহাঞিবৰুৱাৰ জন্ম হৈছিল শিৱসাগৰ জিলাৰ জাঁজী মৰাণ গাঁৱত। তেখেতৰ পিতাকৰ নাম আছিল কিনাৰাম গোহাঞি ডেকাবৰুৱা। তেখেতসকল থাউমুং ক্লিংলুনমং বুঢ়াগোহাঞিৰ বংশৰ লোক আছিল।। সৰুতে ঘাট-মউৰা হোৱা ঘিণাৰামে বৌৱেকৰ দুৰ্ব্যৱহাৰত থাকিব নোৱাৰি উত্তৰ লক্ষীমপুৰলৈ যায় আৰু তাতে পঢ়া-শুনা কৰি ১৮৪৯ চনত ইংৰাজ চৰকাৰৰ অধীনৰ পুলিচ বিভাগত সোমায়।

১৮৫৭ চনৰ চিপাহী বিদ্ৰোহত মণিৰাম দেৱানৰ লগত যোগ দিয়া মানুহক ধৰিবৰ বাবে তেখেতক নিযুক্ত কৰা হৈছিল। ইয়াৰ বাহিৰেও আবৰসকলক দমন কৰি পৰ্বতীয়া জাতিবোৰৰ সীমা নিৰ্ধাৰণৰ কামতো চৰকাৰে নিয়োগ কৰিছিল। ১৮৬২ চনত পুলিচৰ চাকৰি ইস্তফা দি কাকতীৰ কামত সোমায়। ১৮৬৪ চনত কাকতীৰ কামো বাদ দিয়ে। ইয়াৰ পাছত নকাৰী মৌজাৰ মৌজাদাৰ হয়। পাছত আৰু দুখন মৌজাৰ মৌজাদাৰ হয়। তেখেত ইংৰাজ চৰকাৰৰ বিশেষ বিশ্বাসী আছিল।

ঘিণাৰাম গোহাঞিবৰুৱাৰ পত্নী আছিল লম্ভীদেৱী। তেখেত পদ্মনাথ গোহাঞিবৰুৱা আৰু নাৰায়ণী সন্দিকৈৰ পিতৃ।

## তথ্য সমল

শ্ৰেণী:অসমৰ ব্যক্তি
আলি হাইদৰ

**আলি হাইদৰ** () এজন অসমীয়া নাট্যকাৰ আৰু নাট পৰিচালক। আলি হাইদৰে ১৯৫১ চনত লখিমপুৰত জন্ম লাভ কৰে। ১৯৬৩ চনত ১৩ বছৰ বয়সত তেখেতে *উপলদ্ধি* নামৰে এখন একাঙ্কিকা নাট ৰচনা কৰি নাট্য জগতত প্ৰৱেশ কৰে। তাৰ পৰৱৰ্তী চাৰিটা দশকত প্ৰায় ষাঠিখন নাটক ৰচনা কৰে। পেচাত তেওঁ আছিল অসম চৰকাৰৰ গড়কাপ্তানী বিভাগৰ কাৰ্য্যালয় সহায়ক।

তেখেতে লখিমপুৰত *নৱাৰুণ* নামৰ নাট্য সংগঠনৰ জন্ম দিয়ে।এই সংঘৰ বাবে আলি হাইদৰে নাটক লিখবলৈ লয়। ১৯৮৩ চনত নৱাৰুণক সম্প্ৰসাৰণ ঘটাই নাট্য বিকাশ কেন্দ্ৰ, চমুকৈ *নাবিক*ৰ জন্ম দিয়ে। ১৯৮৭ চনত তেখেতে *নাবিক* ত্যাগ কৰি *নট সৈনিক* নামৰ নাট্য সংগঠন গঢ়ি তোলে। মৃত্যুলৈকে তেওঁ এই অনুষ্ঠানৰ লগত জড়িত আছিল। তেখেতে জীৱন কালত নাট সম্পৰ্কে বহুতো পৰীক্ষা নিৰীক্ষা চলাইছিল। তেওঁৰ *অহৈতুকী স্বদেশ প্ৰীতি* নাটকত মুকাভিনয়ৰ সাৰ্থক পৰীক্ষা চলাইছিল।

## আলি হাইদৰৰ প্ৰধান নাট সমূহ

## অন্যান্য নাট সমূহ
**এখন নিলাজ মানুহৰ দেশ*
**কাৰ্টুজ নাই*, *পুৱাৰ হাঁহি*
**ৰঙা পাহাৰ (শিশু নাট)*
* *একুৰি পাঁচ*
* *টেকেলি*
**বিমূৰ্ত সন্ধান*
**গৌতম*
**ৰুস্তম আৰু.....*
**নয়নৰ মণি*
**নেপথ্য*
* *মায়া-মমতা*

## তথ্য সংগ্ৰহ

শ্ৰেণী:অসমীয়া নাট্যকাৰ
বীৰেণ বৰকটকী

**বীৰেন বৰকটকী** () (১৯২৪-২০০২) বিশিষ্ট কবি, সাহিত্যিক, সাংবাদিক, সমালোচক আৰু শিক্ষাবিদ আছিল তেওঁ। ১৯৪২ চনত মহাত্মা গান্ধীৰ লগত স্বাধীনতা আন্দোলনত সক্ৰিয় অংশ গ্ৰহণ কৰি কাৰাবাসো খাটিছিল। অসম সাহিত্য সভালৈ আগবঢ়োৱা বৰঙণিৰ বাবে বৰকটকীদেৱক ১৯৮৬ চনত কামপুৰত বহা অসম সাহিত্য সভাৰ ৫২তম অধিৱেশনৰ সভাপতিত্ব কৰিছিল।

## জন্ম আৰু শিক্ষা
শিক্ষাবিদ তথা বিশিষ্ট কবি বীৰেন বৰকটকীৰ ১৯২৪ চনৰ ২৩ মাৰ্চত শোণিতপুৰ জিলাৰ বগলীবাৰীত জন্ম হয়। প্ৰাথমিক আৰু হাইস্কুলীয়া শিক্ষা চতিয়াত গ্ৰহণ কৰাৰ পিছত ১৯৪২ চনত প্ৰৱেশিকা পৰীক্ষাত উত্তীৰ্ণ হয়। তেওঁ ১৯৪৯ চনত কাশী বিশ্ববিদ্যালয়ৰ পৰা স্নাতক পৰীক্ষাত উত্তীৰ্ণ হয়। পিছত ১৯৫৩ চনত গুৱাহাটী বিশ্ববিদ্যালয়ৰ পৰা অসমীয়া বিষয়ত স্নাতকোত্তৰ সন্মান লাভ কৰে।

## কৰ্মজীৱন
বীৰেন বৰকটকীদেৱে জামুগুৰি হাইস্কুলৰ সহকাৰী প্ৰধান শিক্ষক হিচাপে শিক্ষকতা কৰি কৰ্মময় জীৱনৰ আৰম্ভনি কৰে।  পিছত শিৱসাগৰ ছোৱালী মহাবিদ্যালয়ৰ অধ্যক্ষ হিচাপে অৱসৰ গ্ৰহণ কৰিছিল। ১৯৪৩ চনত সাদিনীয়া অসমীয়া কাকতৰ সহকাৰী সম্পাদক হোৱাৰ উপৰিও দৈনিক অসমীয়া, নতুন অসমীয়া আৰু দৈনিক অসম কাকতৰ সাংবাদিক হিচাপে কাৰ্যনিৰ্বাহ কৰিছিল। তাৰ মাজতে ১৯৪২ চনত মহাত্মা গান্ধীৰ লগ লাগি স্বাধীনতা আন্দোলনত সক্ৰিয় অংশ গ্ৰহণ কৰি কেইবাবাৰো কাৰাবাস খাটিব লগিয়া হৈছিল। তেওঁ ৰামধেনু আলোচনীৰ সম্পাদনাৰ লগতো জড়িত আছিল।

## মৃত্যু
এইগৰাকী বিশিষ্ট কবি, সাহিত্যিকৰ ২০০২ চনৰ ৪ নৱেম্বৰ তাৰিখে পৰলোকপ্ৰাপ্তি ঘটে।

## সাহিত্যিক অৱদান
### ৰচনা সংকলন
#মন্বন্তৰ, (কবিতা)
#চিৰন্তন,(কবিতা)
#চিনাকি পৃথিৱী,(কবিতা)
#কুমাৰী পৃথিৱী, (অনুবাদ গ্ৰন্থ)
#প্ৰেম আৰু শঙ্কাৰে, (অনুবাদ গ্ৰন্থ)
#ভৰলীৰ পাৰে পাৰে, (উপন্যাস)
#পিতামহ, (উপন্যাস)
#মৃত্যু গচকি আনা জয়জিনি,(উপন্যাস)
#পাশ্চাত্য সাহিত্যত এভুমুকি, (আলোচনামূলক গ্ৰন্থ)
#সাহিত্যৰ পটভূমি, (আলোচনামূলক গ্ৰন্থ)
#সাহিত্য-সংস্কৃতিৰ দুটি এটি, (আলোচনামূলক গ্ৰন্থ)
#ইংৰাজী ৰমন্যাসিক কবিৰ কাব্য প্ৰতিভা, (আলোচনামূলক গ্ৰন্থ)

### অন্যান্য গ্ৰন্থ
#খোজতে মিলাও খোজ,
#শিশু মনৰ সাধু, 
#মহৰ্ষি টলষ্টয়ক বুজাৰ চেষ্টাৰে,
#সৃষ্টি তুলিকাৰ প্ৰাণ,
#বেজবৰুৱাৰ সাহিত্য প্ৰতিভা,
#ঔপন্যাসিক ৰজনীকান্ত বৰদলৈ।

## তথ্য সংগ্ৰহ

শ্ৰেণী:অসম সাহিত্য সভাৰ সভাপতি
শ্ৰেণী:অসমৰ স্বাধীনতা সংগ্ৰামী
শ্ৰেণী:অসমীয়া কবি
শ্ৰেণী:অসমীয়া ঔপন্যাসিক
শ্ৰেণী:অসমীয়া প্ৰবন্ধকাৰ
নকুলচন্দ্ৰ ভূঞা

**নকুলচন্দ্ৰ ভূঞা** () (১৮৯৫-১৯৬৮) এজন অসমীয়া বুৰঞ্জীবিদ, নাট্যকাৰ আৰু গল্পকাৰ। চাহ বাগিছাৰ মেনেজাৰ হিচাপে কৰ্মৰত হৈয়ে অৱসৰ গ্ৰহণ কৰে। তেখেতৰ বিহুগীতৰ সংগ্ৰহ 'বহাগী' লোক-সাহিত্যৰ ভঁৰাললৈ এক অমূল্য অৱদান। অসম সাহিত্য সভাৰ ডিব্ৰুগড়ত অনুষ্ঠিত হোৱা ১৯৬৭ চনৰ বাৰ্ষিক অধিৱেশনত তেখেতে সভাপতিত্ব কৰিছিল।

## জন্ম আৰু শিক্ষা
নকুলচন্দ্ৰ ভূঞাৰ জন্ম হয় ১৮৯৫ চনত শিৱসাগৰ জিলাৰ চাৰিঙত। তেখেতৰ দেউতাকৰ নাম আছিল গোপালচন্দ্ৰ ভূঞা। প্ৰৱেশিকা পৰীক্ষাত উত্তীৰ্ণ হৈ চৰকাৰী চাকৰিত সোমায় যদিও পিছত চাহ বাগিছাৰ মেনেজাৰ হিচাপে কৰ্মৰত হয় আৰু সেই কামৰ পৰাই অৱসৰ গ্ৰহণ কৰে। তেখেতে কিছুদিন অসম বিত্ত নিগমৰো সদস্য হৈ আছিল।

## ৰচনা সমগ্ৰ
#বাৰভূঞাৰ বুৰঞ্জী, (১৯১৬)
#বহাগী (১৯২৩) (বিহুগীতৰ সংকলন)
#চাহ বাগিছাৰ বনুৱা,
#চোৰাংচোৱা চ’ৰা (১৯১৮) (গল্প সংকলন)
#শাহু আই (১৯২৫) (নাটক)
#বদন বৰফুকন, (১৯২৭) (নাটক),
#চন্দ্ৰকান্ত সিংহ, (১৯৩১)(নাটক)
#জোনোৱালি (১৯৩৩), (গল্প সংকলন)
#বিদ্ৰোহী মৰাণ,(১৯৩৮),(নাটক)
#গল্পৰ শৰাই (১৯৬২), (গল্প সংকলন)
#নুমলী কুঁৱৰী, (১৯৬৩)(নাটক)

## অন্যান্য
#ৰাধাকান্ত সন্দিকৈৰ জীৱনী গ্ৰন্থ, (১৯৬১)

## মৃত্যু
এই গৰাকী বিশিষ্ট নাট্যকাৰৰ ১৯৬৮ চনৰ ১৬ জানুৱাৰীত মৃত্যু হয়।

## তথ্য সংগ্ৰহ

শ্ৰেণী:অসমীয়া গল্পকাৰ
শ্ৰেণী:অসমীয়া নাট্যকাৰ
শ্ৰেণী:অসমৰ ব্যক্তি
শ্ৰেণী:অসম সাহিত্য সভাৰ সভাপতি
নাৰায়ণী সন্দিকৈ

**নাৰায়ণী সন্দিকৈ**ৰ জন্ম উত্তৰ লক্ষীমপুৰত। এখেতৰ পিতৃ ঘিণাৰাম গোহাঞিবৰুৱা আৰু মাতৃ লম্ভী দেৱী। পদ্মনাথ গোহাঞিবৰুৱাৰ ভনীয়েক। ১৯২৯ চনত গোলাঘাটত বহা অসম মহিলা সমিতিৰ অধিবেশন, উত্তৰ লক্ষীমপুৰ মহিলা সভা, শিৱসাগৰ জয়মতী উৎসৱ আদিৰ সভাপতি আছিল। ১৮৯৭ চনত ৰাধাকান্ত সন্দিকৈৰ লগত বিবাহপাশত আৱদ্ধ হয়। কৃষ্ণকান্ত সন্দিকৈ এখেতসকলৰ জ্যেষ্ঠ পুত্ৰ। ১৯৩৮ চনৰ ২০ ডিচেম্বৰত এইগৰাকী বিশিষ্ট সমাজসেৱিকা **নাৰায়ণী সন্দিকৈ**ৰ জীৱনাসন ঘটে।

## তথ্য সমল

শ্ৰেণী:সংক্ষিপ্ত জীৱনী
মফিজুদ্দিন আহমদ হাজৰিকা

**মফিজুদ্দিন আহমদ হাজৰিকা** (৩০ আগষ্ট, ১৮৭০ - ২৯ অক্টোবৰ, ১৯৫৮) বিংশ শতিকাৰ প্ৰথম ভাগৰ এগৰাকী অসমীয়া কবি আৰু সাহিত্যিক। বিখ্যাত কবিতা পুথি ‘জ্ঞান মালিনী(১৮৯৬)’ৰ ৰচক। মফিজুদ্দিন আহমদ হাজৰিকা ১৯৩০ চনত গোলাঘাটত বহা অসম সাহিত্য সভা অধিবেশনৰ সভাপতি আছিল। ১৯১৩ চনত শিৱসাগৰত বহা ছাত্ৰ সভাৰ সভাপতিত্ব কৰিছিল। অসম চৰকাৰৰ পৰা তেখেতে সাহিত্যিক পেন্সন লাভ কৰিছিল।

## জন্ম আৰু শিক্ষাজীৱন
মফিজুদ্দিন আহমদ হাজৰিকাৰ পিতৃৰ নাম হিম্মতুদ্দিন আহমদ। এখেতসকল বাঘ হাজৰিকাৰ বংশধৰ। জন্ম হৈছিল ডিব্ৰুগড়ত। ডিব্ৰুগড়তে পঢ়া-শুনা কৰি তাৰে চৰকাৰী হাইস্কুলৰপৰা ১৮৯২ চনত এণ্ট্ৰেন্স পৰীক্ষা দিয়ে। কিন্তু পৰীক্ষাত উত্তীৰ্ণ হ'ব নোৱাৰি পঢ়াৰ ইতি পেলায়।

## কৰ্মজীৱন
১৮৯৩ মফিজুদ্দিন আহমদ হাজৰিকাই উত্তৰ লখিমপুৰত ফৰেষ্টাৰ হিচাপে কৰ্মত নিয়োজিত হয়। তিনিবছৰ এই কাম কৰাৰ পাছত ১৮৯৬ চনত লক্ষ্মীপুৰ কাছাৰীত আমোলা হিচাপে যোগদান কৰে। ১৯০২ চনত ডিব্ৰুগড় কাছাৰীলৈ বদলি হয়। অৱসৰৰ সময়লৈ তেওঁ চিভিল পেস্কাৰ পদবী পাইছিল। ১৯২৬ চনত অৱসৰ লয়।

## সাহিত্যিক জীৱন
১৮৯৬ চনত এখেতৰ বিখ্যাত কবিতা পুথি জ্ঞান মালিনী প্ৰকাশিত হয়। তেখেতৰ দ্বিতীয় কবিতা পুথি হ'ল 'মালিনীৰ বীণ', যিখন শেহতীয়াকৈ উদ্ধাৰ কৰা হৈছে । আন এখনি কবিতা পুথি তত্ত্ব পাৰিজাত(১৯৭০)।  ।

১৯০৪ চনৰপৰা ১৯৩৪ চনলৈ সুদীৰ্ঘ ৩০ বছৰ কাল ধৰি মফিজুদ্দিন আহমদ হাজৰিকা ডিব্ৰুগড় সাহিত্য সভাৰ সম্পাদক আছিল। ১৯১৩ চনত শিৱসাগৰত বহা ছাত্ৰ সভাৰ সভাপতিত্ব কৰিছিল। ১৯৩০ চনত গোলাঘাটত অনুষ্ঠিত হোৱা অসম সাহিত্য সভাৰ সভাপতিত্ব কৰিছিল। এখেতে সাহিত্যিক পেন্সন লাভ কৰিছিল।

## তথ্য&nbsp;সংগ্ৰহ

## বাহ্যিক সংযোগ

শ্ৰেণী:অসম সাহিত্য সভাৰ সভাপতি
শ্ৰেণী:অসমীয়া কবি
শ্ৰেণী:অসমৰ পাব্লিক ডমেইনৰ অন্তৰ্ভুক্ত লিখক
দণ্ডিনাথ কলিতা

**দণ্ডিনাথ কলিতা** () এজন অসমীয়া কবি, গল্পকাৰ, ঔপন্যাসিক, নাট্যকাৰ তথা ব্যঙ্গ সাহিত্যিক। পঁচিশখনৰো অধিক গ্ৰন্থ প্ৰকাশ কৰাৰ লগতে তেখেতে এলানি পাঠ্যপুথিও ৰচনা কৰি অসমীয়া সাহিত্যলৈ অৱদান আগবঢ়াই গৈছে। 'সাধনা' উপন্যাসৰ বাবে তেখেতে ১৯২৮ চনত অসম সাহিত্য সভাৰ উপন্যাস প্ৰতিযোগিতাত প্ৰথম স্থান লাভ কৰিছিল। 

## জন্ম
১৮৯০ চনৰ ৩০ জুনত শোণিতপুৰ জিলাৰ তেজপুৰৰ ওচৰৰ কেতেকীবাৰী গাঁৱত দণ্ডিনাথ কলিতাৰ জন্ম হয়। তেখেতৰ পিতাকৰ নাম আছিল মংগলৰাম আৰু মাকৰ নাম জানকীবালা। তেওঁলোকৰ আদি পুৰুষ আছিল উজনি অসমৰ। মানৰ আক্ৰমণৰ সময়ত তাৰ পৰা আহি কেতেকীবাৰীতে স্থায়ীভাৱে বসবাস কৰিবলৈ লয়। তেওঁলোকৰ বংশৰ উপাধি পোনতে 'শইকীয়া'হে আছিল বুলি জনা যায়। পিছলৈ 'কলিতা' উপাধি গ্ৰহণ কৰে। দণ্ডিনাথ কলিতাৰ পিতৃদত্ত নাম **দণ্ডিৰাম কলিতা**হে আছিল।

## শিক্ষা
দণ্ডিনাথ কলিতাই কাঁহদল প্ৰাথমিক বিদ্যালয়ত শিক্ষাজীৱন আৰম্ভ কৰে। ১৯০২ চনত তেখেতে তেজপুৰ চৰকাৰী উচ্চতৰ মাধ্যমিক বিদ্যালয়ত নামভৰ্তি কৰে। ইয়াৰ পৰাই ১৯১১ চনত প্ৰৱেশিকা পৰীক্ষাত উত্তীৰ্ণ হয়। তাৰ পিছত তেখেতে গুৱাহাটীৰ কটন মহাবিদ্যালয়ত পঢ়িবলৈ লয়। কিন্তু পৰীক্ষাৰ সময়ত হাতৰ আঙুলিৰ গাঁঠিৰ পাবত বিষ হোৱা বাবে তেখেতে বি.এ. পৰীক্ষা দিব নোৱাৰিলে আৰু শিক্ষা অসম্পূৰ্ণ হৈ ৰয়। পিছত ঢাকাৰ পৰা এবছৰীয়া প্ৰশিক্ষণ গ্ৰহণ কৰি এল.টি. উত্তীৰ্ণ হয়।

## সাহিত্যিক অৱদান

**উপন্যাস**
# ফুল (১৯০৮)
# সাধনা (১৯২৮)
# গণ-বিপ্লৱ (১৯৪০)
# হত্যাকাৰী কোন (১৯৪৭)
# অদৃষ্ট (১৯৪৮)
# আৱিষ্কাৰ (১৯৫১)

**কবিতা পুথি**
# ৰহঘৰা (১৯১৬)
# ৰগৰ (১৯২২)
# বহুৰূপী (১৯২৬)
# অসম সন্ধ্যা (১৯৪৯)
# বীণাৰ ঝংকাৰ (১৯৫১)

**গল্প সংকলন**
# সাতসৰী (১৯২৩)

**ব্যঙ্গ কাহিনী**
# আত্মানন্দৰ আত্মকাহিনী

**সাধু**
# সংস্কৃত নাটকৰ সাধু (দুটা খণ্ডত)
# সতী-কাহিনী
# অকণিৰ ৰামায়ণ 

**নাটক**
# সতীৰ তেজ (১৯৩১)
# পৰাচিত (১৯৪৬)
# কীচক বধ (১৯৫০)
# মুক্তিৰ অভিযান (১৯৪১)
# অগ্নিপৰীক্ষা (১৯৪৬)
# পোহনীয়া কুকুৰ (১৯৪৬)
# নগৰৰ বিহুতলী (১৯৪৬)

**জীৱনী গ্ৰন্থ**
# কৰ্মবীৰ চন্দ্ৰনাথ (১৯২৪)
# গোহাঞিবৰুৱা (১৯৪৬)

**পাঠ্যপুথি**
# প্ৰদীপ (সম্পাদনা)
# সাহিত্য মুক্তাৱলী (সম্পাদনা)
# সংস্কৃত ব্যাকৰণাদৰ্শ
# Anglo Sanskrit Word Book

## মৃত্যু
১৯৫৫ চনৰ ১৫ মে'ত তেজপুৰৰ লম্বোদৰ বৰা পথৰ নিজা বাসভৱনত দণ্ডিনাথ কলিতাৰ মৃত্যু হয়।

## তথ্য সংগ্ৰহ

## বাহ্যিক সংযোগ

শ্ৰেণী:অসমীয়া কবি
শ্ৰেণী:অসমীয়া ঔপন্যাসিক
শ্ৰেণী:অসমীয়া নাট্যকাৰ
শ্ৰেণী:অসমীয়া গল্পকাৰ
শ্ৰেণী:অসমৰ পাব্লিক ডমেইনৰ অন্তৰ্ভুক্ত লিখক
ময়িদুল ইছলাম বৰা

**ময়িদুল ইছলাম বৰা** (জন্ম:১৮৯৯ - মৃত্যু:১৯৪৪) এগৰাকী শিক্ষাবিদ আৰু সাহিত্যিক। ফাৰ্চী সাহিত্যৰ গৱেষণা কৰিছিল। অসম সাহিত্য সভাৰ ১৯৪০ চনত বহা যোৰহাট অধিবেশনৰ সভাপতি আছিল।

## জন্ম আৰু শিক্ষাজীৱন
ময়িদুল ইছলাম বৰাৰ জন্ম হৈছিল শিৱসাগৰ চহৰত। তেখেতৰ পিতৃৰ নাম মেহেৰুদ্দিন। সৰু থাকোঁতেই পিতৃৰ মৃত্যু হোৱাত ময়িদুল ইছলাম বৰাই ককায়েকহঁতৰ তত্বাৱধানত ডাঙৰ-দীঘল হৈছিল। ১৯১৭ চনত শিৱসাগৰ চৰকাৰী হাইস্কুলৰপৰা প্ৰৱেশিকা পৰীক্ষাত উত্তীৰ্ণ হৈ কটন কলেজত নাম লিখায়।

কটন কলেজৰ পৰা আই.এ. পাছ কৰে ১৯১৯ চনত আৰু ১৯২১ চনত বি.এ. পৰীক্ষাত উত্তীৰ্ণ হয়। ইয়াৰ পাছত উচ্চ শিক্ষাৰ বাবে ঢাকা বিশ্ববিদ্যালয়লৈ যায়। ঢাকা বিশ্ববিদ্যালয়ৰপৰা ফাৰ্চী সাহিত্যত ১ম শ্ৰেণীৰ প্ৰথম হৈ এম.এ. পাছ কৰে।

## কৰ্মজীৱন
এম.এ. পাছ কৰাৰ পাছতে ঢাকা বিশ্ববিদ্যলয়তে অধ্যাপকৰ পদত যোগদান কৰে। ১৯২৯ চনত বিলাতলৈ যায় আৰু ১৯৩০ চনত লণ্ডন বিশ্ববিদ্যালয়ত ফাৰ্চী কবি আমীৰ হাছানৰ ওপৰত গৱেষণা কৰি পি.এইচ.ডি. ডিগ্ৰী লাভ কৰে।

## সাহিত্যিক জীৱন
মীৰ্জা নাথনে লিখা 'বাহাৰিস্তান-ই-গাইবী' ইংৰাজীলৈ অনুবাদ কৰিছিল। অসমীয়া ভাষাতো প্ৰৱন্ধ ৰচনা কৰিছিল। My First Reader, My Second Reader-কে ধৰি পাঁচখন পাঠ্যপুথিৰ ৰচয়িতা। ১৯৪০ চনত যোৰহাটত বহা অসম সাহিত্য সভাৰ সভাপতি আছিল।

## মৃত্যু
১৯৪৪ চনৰ ৫ মে'ত ময়িদুল ইছলাম বৰাৰ মৃত্যু হয়।

## তথ্য সংগ্ৰহ

শ্ৰেণী:অসমীয়া প্ৰবন্ধকাৰ
শ্ৰেণী:অসমীয়া শিক্ষাবিদ
শ্ৰেণী:অসমৰ ব্যক্তি
শ্ৰেণী:অসম সাহিত্য সভাৰ সভাপতি
শ্ৰেণী:অসমৰ পাব্লিক ডমেইনৰ অন্তৰ্ভুক্ত লিখক
জ্ঞাননাথ বৰা

**জ্ঞাননাথ বৰা** (; ১৮৯০ - ১৯৬৮) এগৰাকী কবি, প্ৰৱন্ধকাৰ আৰু শিক্ষাবিদ আছিল। গুৱাহাটী একতা সভাৰ অন্যতম প্ৰতিষ্ঠাতা আৰু সম্পাদক আছিল। অসম ছাত্ৰ সন্মিলনৰ তৃত্বীয় অধিবেশনৰ প্ৰধান সম্পাদক হৈছিল। ১৯৬৮ চনত তেজপুৰত অনুষ্ঠিত অসম সাহিত্য সভা অধিবেশনৰ সভাপতি আছিল। সভাপতিৰ কাৰ্যকাল শেষ নৌহওঁতেই এখেতৰ মৃত্যু হয়।

## জন্ম আৰু শিক্ষাজীৱন
জ্ঞাননাথ বৰাৰ জন্ম ১৮৯০ চনত গুৱাহাটীত  হৈছিল। এখেতৰ পিতৃৰ নাম আছিল সত্যনাথ বৰা আৰু মাতৃৰ নাম ভুবনমোহিনী। গুৱাহাটীতে স্কুলীয়া শিক্ষা আৰম্ভ কৰা জ্ঞাননাথে ১৯১৬ চনত কটন কলেজৰ পৰা বি.এ. আৰু ১৯২০ চনত "আৰ্ল ল কলেজ"ৰ পৰা বি.এল পাছ কৰে। তাৰ পাছত গুৱাহাটীতে উকীলৰ কাম আৰম্ভ কৰে।

## কৰ্মজীৱন
গুৱাহাটীত পাঁচ বছৰ কাল উকীল হিচাপে কাম কৰাৰ পাছত ১৯২৭ চনত কলিকতালৈ যায় আৰু ১৯৪৭ চনলৈ কলিকতা উচ্চ নায়্যালয়ত ওকালতি কৰে। ১৯৫১ চনত গুৱাহাটীত ল কলেজৰ অধ্যক্ষ নিযুক্ত হয় আৰু ১৯৫৮ চনলৈ এই পদতে কাম কৰে।

## সাহিত্যিক অৱদান
ছাত্ৰজীৱনত কবিতা ৰচনাত মনোনিবেশ কৰা জ্ঞাননাথ বৰাৰ কবিতা 'উষা'-ত প্ৰকাশ পাইছিল। পাছলৈ বাঁহী, আৱাহন, মণিদীপ আদি আলোচনীত ৰাজনৈতিক আৰু সাহিত্যিক বিষয়ৰ ওপৰত প্ৰৱন্ধ লিখিছিল। অসমীয়াৰ উপৰিও ইংৰাজী ভাষাটো তেখেতে প্ৰৱন্ধ ৰচনা কৰিছিল। এলডুছ হাক্সলি-ৰ "The Brave New World"ৰ গ্ৰন্থ  'নতুন পৃথিৱী' নাম দি অসমীয়া ভাঙনি কৰিছিল ।

১৮৬৮ চনত তেজপুৰত হোৱা অসম সাহিত্য সভাৰ সভাপতি আছিল। কিন্তু কাৰ্যকাল শেষ হোৱাৰ আগতেই ১৯৬৮ চনৰ ৩০ নৱেম্বৰ তাৰিখে জ্ঞাননাথ বৰাৰ মৃত্যু হয়।

## সাংগঠনিক কাম-কাজ
জ্ঞাননাথ বৰা গুৱাহাটী একতা সভাৰ অন্যতম প্ৰতিষ্ঠাতা আৰু প্ৰথম সম্পাদক আছিল। অসম ছাত্ৰ সন্মিলনৰ লগতো জড়িত আছিল আৰু ১৯১৮ চনত বহা ইয়াৰ তৃত্বীয় অধিবেশনৰ প্ৰধান সম্পাদক নিযুক্ত আছিল। অসম ৰাজ্যিক মহাসভাৰ সভাপতিৰ দায়িত্বও বহন কৰিছিল।

## সাহিত্যিক কৰ্ম
*আলোচনাত্মক
**অসমত বিদেশী (১৯২২)
**যুগতত্ত্ব (১৯২৪)
**শ্ৰীহট্ট বিচ্ছেদ (১৯৩৫)
**অসমীয়া পুৰণি সাহিত্য (১৯৫০)
**A Plea For Sanskrit As National Language (১৯৫৪)
**Provincialism (১৯৫৫)
**আধুনিক অসমীয়া সাহিত্য (১৯৬০)
*অনুবাদ
**নতুন পৃথিৱী (১৯৪৫) (The New World-ৰ অসমীয়া ভাঙনি)

## তথ্য সংগ্ৰহ

শ্ৰেণী:অসমীয়া কবি
শ্ৰেণী:অসমীয়া প্ৰবন্ধকাৰ
শ্ৰেণী:অসম সাহিত্য সভাৰ সভাপতি
বিনন্দ চন্দ্ৰ বৰুৱা

**বিনন্দ চন্দ্ৰ বৰুৱা** (১৯০১ - ১৯৯৪) এগৰাকী অসমীয়া ভাষাৰ কবি। এখেত 'ধ্বনি-কবি' হিচাপেও পৰিচিত। ১৯৬৬ চনত বহা অসম সাহিত্য সভাৰ লক্ষীমপুৰ অধিবেশনৰ সভাপতি আছিল। 'শংখধ্বনি', 'প্ৰতিধ্বনি', আদি এখেতৰ উল্লেখযোগ্য গ্ৰন্থ।

## জন্ম
১৯০১ চনত যোৰহাটত টীয়কত বিনন্দচন্দ্ৰ বৰুৱাৰ জন্ম হয়৷ 

## শিক্ষা
১৯২১ চনত যোৰহাট চৰকাৰী হাইস্কুলৰ পৰা প্ৰৱেশিকা পৰীক্ষা পাছ কৰে৷  তাৰ পাছত ১৯২৫ চনত কলিকতাত সমান্তৰালভাৱে স্নাতকোত্তৰ আৰু আইন পঢ়িবলৈ যায় যদিও অসমাপ্তভাৱেই পঢ়া শেষ কৰিব লগাত পৰে৷

## কৰ্মজীৱন
সৰুৰে পৰা সমাজ আৰু সাহিত্য-সংস্কৃতিৰ লগত জড়িত হৈ থকা বিনন্দ চন্দ্ৰ বৰুৱাই চৰকাৰী চাকিৰ প্ৰত্যাখ্যান কৰি ১৯২৯ চনত জাঁজী উচ্চ ইংৰাজী বিদ্যালয়ত শিক্ষকতাৰে কৰ্ম জীৱনৰ পাতনি মেলি ১৯৬৭ চনত সেই বিদ্যালয়ৰ পৰা প্ৰধান শিক্ষক হিচাপে অৱসৰ লয়৷ তেওঁ অসম ছাত্ৰ সন্মিলনৰ মুখপত্ৰ মিলন (১৯২৭-২৮) ৰ সম্পাদক আছিল ৷ সেইদৰে বিনন্দ চন্দ্ৰ বৰুৱা ১৯৫৮-৫৯ চনত অসম সাহিত্য সভাৰ প্ৰধান সম্পাদক আছিল৷ উপ-সভাপতি হিচাপেও চাৰিটা বছৰ কাৰ্যকাল জড়িত হৈ থকাৰ পাছত ১৯৬৬ চনত তেওঁ লখিমপুৰত অনুষ্ঠিত অসম সাহিত্য সভাৰ অধিৱেশনত সভাপতিত্ব কৰে৷

## সাহিত্যৰাজি

### কবিতা পুথি
#শংখধ্বনি (১৯২৫)
#প্ৰতিধ্বনি (১৯৪০)
#জয়ধ্বনি (১৯৭৪)
#শিশুধ্বনি
#অন্তৰধ্বনি
#ফুলকলি

### খুহুতীয়া ৰচনা
#টিটি হেই
#বেঙেনাৰ ৰহস্য

### নাটক
#পাৰ্থ সাৰথি
#শৰাইঘাট

### শিশু উপযোগী গ্ৰন্থ
#মহাৰাজ নৰনাৰায়ণ
#ৰাজস্থানৰ গল্প
#ল’ৰাৰ বেজবৰুৱা
#অসম গৌৰৱ
#আমাৰ লক্ষ্মীনাথ
### অন্যান্য
#ভাৰতৰ শাসন নীতি- প্ৰথম ভাগ

## মৃত্যু
১৯৯৪ চনৰ ২২ ফেব্ৰুৱাৰী তাৰিখে বিনন্দ চন্দ্ৰ বৰুৱাৰ মৃত্যু হয়৷

## তথ্য সংগ্ৰহ

শ্ৰেণী:অসমীয়া কবি
শ্ৰেণী:অসম সাহিত্য সভাৰ সভাপতি
লখা খুনবাও

**লখা খুনবাও** (১৬৬৫-১৭৪৫) টিৰাপ সীমান্তৰ নামচা অঞ্চলৰ নক্তে নগা গোষ্ঠীৰ ৰজা আছিল। চলিহা বৰেঘৰ সত্ৰাধিকাৰ শ্ৰী ৰামদেৱৰ ওচৰত প্ৰজা সমম্বিতে শৰণ লোৱাৰ ফলত নৰোত্তম নাম পায়। ৰজা খুনবাওে টিৰাপ পাহাৰৰ পৰা গুৰুঘৰলৈ আহিবলৈ এটা আলি সজাইছিল। 

## তথ্য সমল

শ্ৰেণী:সংক্ষিপ্ত জীৱনী
লঘণুৰাম মহন্ত

**লঘণুৰাম মহন্তই** ৰঙিয়াৰ ওচৰত ১৮৭৭ চনত জন্মলাভ কৰিছিল । মহন্ত এজন হোমিওপেথিক চিকিৎসক আছিল। তেখেতে চিকিৎসা সম্পৰ্কীয় কেইবাখনো কিতাপ লিখিছিল। ১৯৭৩ চনৰ ৬ জুলাইত তেখেতৰ মৃত্যু হয়।

## তথ্য সমল

শ্ৰেণী:সংক্ষিপ্ত জীৱনী
ললিত চন্দ্ৰ গোস্বামী

১৮৪৫ চনত অসমৰ নলবাৰী জিলাত **ললিত চন্দ্ৰ গোস্বামী**ৰ  জন্ম হয়। তেখেতৰ পিতৃ কৃষ্ণনাৰায়ণ চৈতন্যপন্থী নাৰায়নপুৰ সত্ৰৰ সত্ৰাধিকাৰ আছিল । পিতৃৰ মৃত্যুৰ পিছত তেওঁ নিজে সত্ৰৰ ভাৰ লৈছিল। বৈষ্ণৱ কবিৰ অৰ্হিত গোপাল ভট্টৰ 'কেলি ৰহস্য' নামৰ পুথিখন অসমীয়া ভাষালৈ অনুবাদ কৰিছিল । ললিত চন্দ্ৰ গোস্বামীয়ে 'জাতি নিৰ্ণয়' নামৰ এখন পুথিও ৰচনা কৰিছিল। প্ৰতাপচন্দ্ৰ আৰু শৰৎচন্দ্ৰ তেওঁৰ দুই পুত্ৰ । ১৯০০ খৃষ্টাব্দত তেখেতৰ মৃত্যু হয়।

## তথ্য সমল

শ্ৰেণী:সংক্ষিপ্ত জীৱনী